**МОНГОЛ УЛСЫН ИХ ХУРЛЫН**

**2021 ОНЫ ХАВРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 3 ДУГААР САРЫН 31-НИЙ** **ӨДӨР**

**/ЛХАГВА ГАРАГ/-ИЙН ХУРАЛДААНЫ ТЭМДЭГЛЭЛИЙН**

**ТОВЬЁГ**

|  |  |  |
| --- | --- | --- |
| **№** | ***Хэлэлцсэн асуудал*** | ***Хуудасны дугаар*** |
| ***1.*** | ***Хуралдааны товч тэмдэглэл:*** | 1-6 |
| ***2.*** | ***Хуралдааны дэлгэрэнгүй тэмдэглэл:***  | 7-32 |
|  | ***1.* “Ажлын хэсэг байгуулах тухай” Байнгын хорооны тогтоолын төсөл */****Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүнийг сонгон шалгаруулах үүрэг бүхий****/*** | 8-31 |
|  | ***2.* “Ажлын хэсэг байгуулах тухай” Байнгын хорооны тогтоолын төсөл */****Хууль зүйн туслалцааны тухай хуулийн төсөл болон хамт өргөн мэдүүлсэн хуулийн төслүүдийг Байнгын хорооны болон чуулганы нэгдсэн хуралдаанд хэлэлцүүлэх бэлтгэл хангах, санал, дүгнэлтийн төслийг боловсруулах үүрэг бүхий****/*** | 31-32 |

***Монгол Улсын Их Хурлын 2021 оны хаврын ээлжит чуулганы***

***Хууль зүйн байнгын хорооны 3 дугаар сарын 31-ний өдөр***

***/Лхагва гараг/-ийн хуралдааны товч тэмдэглэл***

Хууль зүйн байнгын хорооны дарга С.Бямбацогт ирц, хэлэлцэх асуудлын дарааллыг танилцуулж, хуралдааныг даргалав.

*Коронавируст халдвар /КОВИД-19/-ын цар тахлын нөхцөл байдалтай холбогдуулан Засгийн газраас Гамшгаас хамгаалах тухай хуулийн дагуу өндөржүүлсэн бэлэн байдлын зэрэгт шилжүүлсэн тул Монгол Улсын Их Хурлын чуулганы хуралдааны дэгийн тухай хуулийн 6 дугаар зүйлд зааснаар Байнгын хорооны хуралдааныг цахим хэлбэрт шилжүүлж, Хууль зүйн байнгын хорооны дарга С.Бямбацогт, Улсын Их Хурлын гишүүн Ш.Адьшаа, Н.Алтанхуяг, Ц.Мөнхцэцэг, Д.Ганбат, Б.Дэлгэрсайхан, Х.Нямбаатар, Ж.Сүхбаатар, Д.Цогтбаатар, Б.Энхбаяр нар Төрийн ордны “Жанжин Д.Сүхбаатар” танхимаас, бусад гишүүд MyParliament программ болон цахим хуралдааны программыг ашиглан Байнгын хорооны хуралдаанд цахимаар оролцов.*

 *Хуралдаанд ирвэл зохих 19 гишүүнээс 14 гишүүн цахим хуралдааны программын ирцэд бүртгүүлж, 73.7 хувийн ирцтэйгээр хуралдаан 11 цаг 11 минутад Төрийн ордны “Жанжин Д.Сүхбаатар” танхимд эхлэв.*

 *Чөлөөтэй: С.Амарсайхан, Б.Пүрэвдорж, Ш.Раднаасэд, Б.Энх-Амгалан;*

 *Эмнэлгийн чөлөөтэй: Н.Учрал.*

***Нэг.“Ажлын хэсэг байгуулах тухай” Байнгын хорооны тогтоолын төсөл /****Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүнийг сонгон шалгаруулах үүрэг бүхий****/***

 Хэлэлцэж буй асуудалтай холбогдуулан Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүнийг сонгон шалгаруулах ажлын хэсгийн бүрэлдэхүүнд нэр дэвшигч Улсын Их Хурал дахь Монгол Ардын намын бүлгийн Ажлын албаны дарга С.Далхаасүрэн, Хууль зүй, дотоод хэргийн яамны Төрийн нарийн бичгийн дарга Б.Баасандорж, Монгол Улсын Ерөнхийлөгчийн Тамгын газрын дэд дарга Б.Саруул нар “Жанжин Д.Сүхбаатар” танхимаас, Улсын Их Хурал дахь Ардчилсан намын бүлгийн даргын зөвлөх Д.Батдорж, Хүний эрхийн Үндэсний Комиссын гишүүн Б.Энхболд, Хууль зүйн үндэсний хүрээлэнгийн захирал Х.Эрдэм-Ундрах, Монголын Хуульчдын холбооны Ерөнхийлөгч Б.Өнөмөнх, Монголын Өмгөөлөгчдийн холбооны дэд ерөнхийлөгч М.Баасанбат, Монгол Улсын Их сургуулийн Хууль зүйн сургуулийн эрдэмтэн нарийн бичгийн дарга А.Бямбажаргал, “Шихихутаг” их сургуулийн Хувийн эрх зүйн тэнхимийн эрхлэгч Г.Амаржаргалан нар цахимаар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Эрх зүйн дүн шинжилгээний хэлтсийн ахлах зөвлөх Г.Золжаргал, мөн газрын Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт Л.Мөнхчимэг, Хяналт шалгалт, үнэлгээний газрын Төсвийн хяналт, шинжилгээний хэлтсийн референт Б.Галсанбат нар байлцав.

“Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүнийг сонгон шалгаруулах ажлын хэсгийн бүрэлдэхүүнийг батлах тухай” Байнгын хорооны тогтоолын төслийг Байнгын хорооны дарга С.Бямбацогт танилцуулав.

Хэлэлцэж буй асуудалтай холбогдуулан Улсын Их Хурлын гишүүн Ж.Ганбаатар ажлын хэсгийн бүрэлдэхүүнээс нэрээ татаж байгаагаа мэдэгдэж, Улсын Их Хурлын гишүүн Н.Алтанхуяг, Ш.Адьшаа, Д.Ганбат нар санал хэлж, Улсын Их Хурлын гишүүн Б.Энхбаяр тайлбар хийв.

Улсын Их Хурлын гишүүн С.Бямбацогт Монгол Улсын Их Хурлын чуулганы хуралдааны дэгийн тухай хуулийн 14 дүгээр зүйлийн 14.4-т заасны дагуу санал хураалтыг гар өргөж явуулъя гэсэн горимын санал гаргав.

**С.Бямбацогт:** Улсын Их Хурлын гишүүн С.Бямбацогтын гаргасан горимын саналыг дэмжье гэсэн санал хураалт явуулъя.

Зөвшөөрсөн: 10

Татгалзсан: 3

Бүгд: 13

76.9 хувийн саналаар горимын санал дэмжигдлээ.

*Монгол Улсын Их Хурлын чуулганы хуралдааны дэгийн тухай хуулийн 14 дүгээр зүйлийн 14.4-т заасны дагуу Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүнийг сонгон шалгаруулах ажлын хэсгийн бүрэлдэхүүнийг батлах санал хураалтыг гар өргөж явуулав.*

**С.Бямбацогт:** 1.Улсын Их Хурал дахь олонхын бүлгээс Улсын Их Хурал дахь Монгол Ардын намын бүлгийн Ажлын албаны дарга Сугаржавын Далхаасүрэнг ажлын хэсгийн бүрэлдэхүүнд оруулахыг дэмжье гэсэн санал хураалт явуулъя.

Дээрх саналтай холбогдуулан Улсын Их Хурлын гишүүн Ш.Адьшаа, Н.Алтанхуяг нарын тавьсан асуултад Байнгын хорооны дарга С.Бямбацогт хариулж, Улсын Их Хурлын гишүүн Д.Ганбат, Х.Нямбаатар нар “Жанжин Д.Сүхбаатар” танхимаас, Улсын Их Хурлын гишүүн Ж.Сүхбаатар цахимаар үг хэлэв.

Зөвшөөрсөн: 11

Татгалзсан: 2

Бүгд: 13

84.6 хувийн саналаар дэмжигдлээ.

2.Улсын Их Хурал дахь цөөнхийн бүлгээс Улсын Их Хурал дахь Ардчилсан намын бүлгийн даргын зөвлөх Далайжаргалын Батдоржийг ажлын хэсгийн бүрэлдэхүүнд оруулахыг дэмжье гэсэн санал хураалт явуулъя.

Зөвшөөрсөн: 8

Татгалзсан: 5

Бүгд: 13

61.5 хувийн саналаар дэмжигдлээ.

3.Монгол Улсын Ерөнхийлөгчөөс санал болгосон Монгол Улсын Ерөнхийлөгчийн Тамгын газрын дэд дарга Бямбадоржийн Саруулыг ажлын хэсгийн бүрэлдэхүүнд оруулахыг дэмжье гэсэн санал хураалт явуулъя.

Зөвшөөрсөн: 9

Татгалзсан: 4

Бүгд: 13

69.2 хувийн саналаар дэмжигдлээ.

4.Монгол Улсын Засгийн газраас санал болгосон Хууль зүй, дотоод хэргийн яамны Төрийн нарийн бичгийн дарга Барсүрэнгийн Баасандоржийг ажлын хэсгийн бүрэлдэхүүнд оруулахыг дэмжье гэсэн санал хураалт явуулъя.

Зөвшөөрсөн: 8

Татгалзсан: 5

Бүгд: 13

61.5 хувийн саналаар дэмжигдлээ.

5.Монгол Улсын Хүний эрхийн Үндэсний Комиссоос санал болгосон Хүний эрхийн Үндэсний Комиссын гишүүн Батзэвэгийн Энхболдыг ажлын хэсгийн бүрэлдэхүүнд оруулахыг дэмжье гэсэн санал хураалт явуулъя.

Зөвшөөрсөн: 8

Татгалзсан: 5

Бүгд: 13

61.5 хувийн саналаар дэмжигдлээ.

6.Монголын Хуульчдын холбооноос санал болгосон Монголын Хуульчдын холбооны Ерөнхийлөгч Батсайханы Өнөмөнхийг ажлын хэсгийн бүрэлдэхүүнд оруулахыг дэмжье гэсэн санал хураалт явуулъя.

Дээрх саналтай холбогдуулан Улсын Их Хурлын гишүүн Б.Энхбаярын тавьсан асуултад нэр дэвшигч, Монголын Хуульчдын холбооны Ерөнхийлөгч Б.Өнөмөнх цахимаар хариулж, Улсын Их Хурлын гишүүн Ш.Адьшаа үг хэлэв.

Зөвшөөрсөн: 4

Татгалзсан: 9

Бүгд: 13

30.8 хувийн саналаар дэмжигдсэнгүй.

7.Монголын Өмгөөлөгчдийн холбооноос санал болгосон Монголын Өмгөөлөгчдийн холбооны дэд ерөнхийлөгч Мөнхбаатарын Баасанбатыг ажлын хэсгийн бүрэлдэхүүнд оруулахыг дэмжье гэсэн санал хураалт явуулъя.

Дээрх саналтай холбогдуулан Улсын Их Хурлын гишүүн Ж.Сүхбаатарын цахимаар тавьсан асуултад Байнгын хорооны дарга С.Бямбацогт хариулж, тайлбар хийв.

Зөвшөөрсөн: 8

Татгалзсан: 5

Бүгд: 13

61.5 хувийн саналаар дэмжигдлээ.

8.Хууль зүйн үндэсний хүрээлэнгээс санал болгосон Хууль зүйн үндэсний хүрээлэнгийн захирал Хүрэлбаатарын Эрдэм-Ундрахыг ажлын хэсгийн бүрэлдэхүүнд оруулахыг дэмжье гэсэн санал хураалт явуулъя.

Дээрх саналтай холбогдуулан Улсын Их Хурлын гишүүн Ц.Мөнх-Оргил цахимаар, Улсын Их Хурлын гишүүн Х.Нямбаатар “Жанжин Д.Сүхбаатар” танхимаас үг хэлэв.

Зөвшөөрсөн: 8

Татгалзсан: 5

Бүгд: 13

61.5 хувийн саналаар дэмжигдлээ.

9.Монгол Улсын Их сургуулийн Хууль зүйн сургуулиас санал болгосон Монгол Улсын Их сургуулийн Хууль зүйн сургуулийн эрдэмтэн нарийн бичгийн дарга Алтангэрэлийн Бямбажаргалыг ажлын хэсгийн бүрэлдэхүүнд оруулахыг дэмжье гэсэн санал хураалт явуулъя.

Зөвшөөрсөн: 8

Татгалзсан: 5

Бүгд: 13

61.5 хувийн саналаар дэмжигдлээ.

10.Төрийн бус өмчийн хууль зүйн сургуулиас санал болгосон “Шихихутаг” Их сургуулийн Хувийн эрх зүйн тэнхимийн эрхлэгч Ганболдын Амаржаргаланг ажлын хэсгийн бүрэлдэхүүнд оруулахыг дэмжье гэсэн санал хураалт явуулъя.

Дээрх саналтай холбогдуулан Улсын Их Хурлын гишүүн Д.Ганбатын тавьсан асуултад Байнгын хорооны дарга С.Бямбацогт “Жанжин Д.Сүхбаатар” танхимаас, “Шихихутаг” Их сургуулийн Хувийн эрх зүйн тэнхимийн эрхлэгч Г.Амаржаргалан цахимаар хариулж, тайлбар хийв.

Зөвшөөрсөн: 9

Татгалзсан: 4

Бүгд: 13

69.2 хувийн саналаар дэмжигдлээ.

Байнгын хорооны хуралдаанаар “Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүнийг сонгон шалгаруулах журам”-ын 6.6-д заасны дагуу Ажлын хэсгийн бүрэлдэхүүнд санал болгосон төлөөллийг нэг бүрчлэн хэлэлцэж, санал хураалтыг явуулж дууслаа.

Хууль зүйн байнгын хорооны дарга С.Бямбацогт “Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүнийг сонгон шалгаруулах журам”-ын 6.5-д “Байнгын хорооны хуралдаанд оролцсон гишүүдийн олонхын саналыг аваагүй бол санал болгох эрх бүхий байгууллага ажлын хоёр өдрийн дотор өөр хүний нэрийг ажлын хэсэгт оруулахаар Байнгын хороонд ирүүлнэ.” гэж заасны дагуу Монголын Хуульчдын холбооноос ажлын хэсгийн гишүүнд санал болгох төлөөллийг Байнгын хороонд ирүүлэхийг үүрэг болгов.

Хууль зүйн байнгын хорооны дарга С.Бямбацогт “Ажлын хэсгийн бүрэлдэхүүнийг батлах тухай” Байнгын хорооны тогтоолын төслийг уншиж танилцуулав.

**С.Бямбацогт:** “Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүнийг сонгон шалгаруулах ажлын хэсгийн бүрэлдэхүүнийг батлах тухай” Байнгын хорооны тогтоолын төслийг баталъя гэсэн санал хураалт явуулъя.

Зөвшөөрсөн: 9

Татгалзсан: 2

Бүгд: 11

81.8 хувийн саналаар Байнгын хорооны тогтоол батлагдлаа.

*Уг асуудлыг 12 цаг 19 минутад хэлэлцэж дуусав.*

***Хоёр.“Ажлын хэсэг байгуулах тухай” Байнгын хорооны тогтоолын төсөл /****Хууль зүйн туслалцааны тухай хуулийн төсөл болон хамт өргөн мэдүүлсэн хуулийн төслүүдийг Байнгын хорооны болон чуулганы нэгдсэн хуралдаанд хэлэлцүүлэх бэлтгэл хангах, санал, дүгнэлтийн төслийг боловсруулах үүрэг бүхий****/***

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт Л.Мөнхчимэг нар байлцав.

“Ажлын хэсэг байгуулах тухай” Байнгын хорооны тогтоолын төслийг Хууль зүйн байнгын хорооны дарга С.Бямбацогт танилцуулав.

Тогтоолын төсөлтэй холбогдуулан Улсын Их Хурлын гишүүдээс асуулт, санал гараагүй болно.

**С.Бямбацогт:** “Ажлын хэсэг байгуулах тухай” Байнгын хорооны тогтоолын төслийг баталъя гэсэн санал хураалт явуулъя.

Зөвшөөрсөн: 9

Татгалзсан: 2

Бүгд: 11

81.8 хувийн саналаар Байнгын хорооны тогтоол батлагдлаа.

*Хуралдаан 1 цаг 09 минут үргэлжилж, 19 гишүүнээс 14 гишүүн хүрэлцэн ирж, 73.7 хувийн ирцтэйгээр 12 цаг 20 минутад өндөрлөв.*

 **Тэмдэглэлтэй танилцсан:**

 ХУУЛЬ ЗҮЙН БАЙНГЫН

ХОРООНЫ ДАРГА С.БЯМБАЦОГТ

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Ц.АЛТАН-ОД

**МОНГОЛ УЛСЫН ИХ ХУРЛЫН**

**2021 ОНЫ ХАВРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 3 ДУГААР САРЫН 31-НИЙ ӨДӨР /ЛХАГВА ГАРАГ/-ИЙН ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

**С.Бямбацогт:** Байнгын хорооныхоо гишүүдийн энэ өдрийн амгаланг айлтгая.

Байнгын хорооны хуралдаан цар тахлын дэглэмтэй холбогдуулж цахим болон танхимаар хуралдаж байгаа.

Байнгын хорооны хуралдаанд оролцож байгаа гишүүдийн ирцийг танилцуулъя.

Ц.Сэргэлэн гишүүн хүрэлцэн ирсэн байна. Ш.Адьшаа гишүүн хүрэлцэн ирсэн байна. С.Бямбацогт гишүүн ирсэн байна. Л.Мөнхбаатар гишүүн ирцэд орсон байна. Н.Алтанхуяг гишүүн хэлсэн байна. Ц.Сандаг-Очир гишүүн ирцэд орсон байна. Б.Энхбаяр гишүүн ирсэн байна. Ц.Мөнхцэцэг гишүүн ирсэн байна. Д.Цогтбаатар гишүүн ирсэн байна. Ж.Сүхбаатар гишүүн ирсэн байна. Х.Нямбаатар гишүүн ирсэн байна. Н.Учрал гишүүн өвчтэй, чөлөөтэй байгаа.

Ингээд Байнгын хорооны хуралдаанд оролцох нийт гишүүдийн 19 гишүүнээс 11 гишүүн хүрэлцэн ирж ирц бүрдсэн учраас Байнгын хорооны хуралдааны 2021 оны 03 дугаар сарын 31-ний өдрийн хуралдааныг нээснийг мэдэгдье.

Хэлэлцэх асуудлыг Та бүхэндээ танилцуулъя. Хоёр асуудал байгаа.

Эхний асуудал бол өчигдөр хуралдсан “Ажлын хэсэг байгуулах тухай” Байнгын хорооны тогтоолын төсөл. Хэлэлцүүлэг үргэлжилнэ.

Хоёр дахь асуудал. Ажлын хэсэг байгуулах тухай. Хууль зүйн туслалцааны тухай хуулийн төслийг хэлэлцүүлэгт бэлтгэх үүрэг бүхий ажлын хэсэг байгуулах. Ийм хоёр асуудал байна.

Хэлэлцэх асуудлаар санал дэвшүүлж байна уу? Ж.Ганбаатар гишүүн.

**Ж.Ганбаатар:** Та бүхний энэ өдрийн амар амгаланг айлтгая.

Тэгээд өчигдрийн зүй бус байдал гаргаснаасаа Байнгын хорооны гишүүдээс уучлалт хүсье.

Бүлгээс миний нэрийг санал болгож оруулж ирсэн. Тэгээд яах вэ, тэр бүлгээс оруулж ирэхдээ ингээд нэг хөндлөнгийн хяналт тавьчихаач гэсэн л юм шиг байгаа юм.

Тэгээд би тэрийгээ татаж байна. Үүний төлөө өөрөө би заавал ахлах ёстой, би өөрөө орох ёстой гэж. Тэрнийхээ төлөө тэгээд л хүнийг янз янзын үгээрээ доромжилж байгаагаа болиорой гэж уриалъя, хүсье.

Тэгээд л хамруулаад л бизнес эрхлэгч нарыг тэгээд л хүч хөдөлмөрөө зориулаад, нийгэмд татвараа төлөөд явж байгаа хүмүүсийг хамруулаад янз янзын үг хэллэг хэрэглээд ширээ мээрээ тогшоод, орилж чарлаад байгаа бол үүнийгээ засаарай. Муухай харагдаж байна шүү гэдгийг нь бас хэлье.

Тэгээд өөрсдөөрөө л ахална. Өөрөө л ахалбал би л мундаг гэж бодож байгаа бол тэр бас нэг зүй зохисгүй харагдаж байна шүү. Хоёр дахиа, бараг гурав дахиа ч сонгогдсон гишүүн байх. Тэрэнд нь анхааруулж хэлье.

Би яах вэ, тэгээд өчигдөр асуудал. Байнгын хорооныхоо гишүүдээс уучлалт хүсэж байна. Тэр бол зохимжгүй зүйл болсон.

Тэгээд энэ чинь хоёр минут байх аа. Тэгээд нэг зүйлийг хэлэхэд бизнес эрхэлж байгаа хүмүүсийг дайрч доромжлохоор л нэг их тийм дуугай болчихдог ч юм уу, дандаа буруутдаг байдал байхгүй шүү дээ. Монголын ард түмэн бизнес эрхлэгч нарт нь их дургүй биш шүү дээ.

Хамгийн гол нь төрөөс хулгай хийж байгаа, татвар төлөгчдийн мөнгийг хулгайлж байгаа хүмүүст л дургүй. Тэгээд тэр үг дотроо янз янзын үг хэлнэ лээ. Тэгээд тэрийгээ тогтоогоод, нотлоод. тэгээд нотолгоотой ярихыг хүсье.

Тэгээд ялангуяа микрофон дээр янз янзын үг хэллэг ярьдаггүй, хүн рүү дайрч доромжилдоггүй байхыг ялангуяа хоёр, гурав сонгогдсон гишүүдэд хэлье.

Асуудлаа ярьж байх хэрэгтэй. Хувь хүн рүү бага дайрч байгаач гэдгийг уриалъя.

Тэгээд би нэрээ татаж байгаагаа дахин хэлье. Нэрээ татаж байгаа нь би зүгээр энэ нэг хүний хэл амнаас айж байгаа юм биш үү. Яах вэ, ярьж байгаа үнэ өнцөгт нь зөв зүйл байна лээ л дээ. Их олон гишүүн ороод энэ бас нэг жаахан хөндлөнгийн нөлөө орчих болов уу гэж. Зөв л байх. Тэрийг нь би хүндэтгэж байна. Тэгээд баярлалаа.

**С.Бямбацогт:** Ж.Ганбаатар гишүүнд баярлалаа. Ойлголцоод ингээд бас уучлалт хүсээд нэрээ татаж байгаад баярлаж байна. Баярлалаа.

***Нэг.“Ажлын хэсэг байгуулах тухай” Байнгын хорооны тогтоолын төсөл /****Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүнийг сонгон шалгаруулах үүрэг бүхий****/***

Ингээд хэлэлцэх асуултдаа оръё. “Ажлын хэсэг байгуулах тухай” Байнгын хорооны тогтоолыг тогтоолын төслийг үргэлжлүүлэн хэлэлцэнэ.

Тогтоолын төслийг Та бүхэнд тараасан байгаа. Улсын Их Хурал дахь олонх буюу Монгол Ардын Намын бүлгээс оруулах хүнийхээ саналыг бичгээр ирүүлсэн. Мөн Улсын Их Хурал дахь цөөнх буюу Ардчилсан намын бүлгээс гишүүн бус хүн оруулахаар саналаа ирүүлсэн

Ингээд үүнийг оруулсан тогтоолын төсөл Та бүхэнд тараасан байгаа. Ингээд Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүнийг сонгон шалгаруулах журмын 6 дугаар зүйлийн 6.6 дахь хэсэгт зааснаар ажлын хэсгийн гишүүнд санал болгосон төлөөллийг Байнгын хорооны хуралдаанаар нэг бүрчлэн хэлэлцэнэ.

Н.Алтанхуяг гишүүн горимын санал. Горимын санал. Ш.Адьшаа гишүүн. Нэр тасаллаа.

**Н.Алтанхуяг:** Хэдүүлээ ингээд л нэг бүрчлэн ярьж болох байх л даа. Тэгэхээр надад ямар эргэлзээ төрж байна вэ гэхээр энэ нөхрийг больё гэхээр болиулж чадах юм уу, бид.

Би сая ингээд асуулаа шүү дээ. Хүний эрхийн Үндэсний Комиссын таван гишүүнээс Б.Энхболд гэдэг нөхрийг яахаараа энд оруулдаг юм бэ гэж асуухаар Хүний эрхийн комисс хуралдаад л тэр хүнээ өгчихсөн. Гэх мэтчилэн ингээд асуухаар бүгдээрээ хуралдаад тэнд нь жижигхэн өрсөлдөөн болсон ч юм уу, яасан ч юм. Тэгээд хүнээ өгчихсөн юм гэнэ.

Тэгээд бид нэг бүрчлэн ярина гэдэг чинь ямар утга байна гэж байна. Нэгдүгээрт, энэ хүнийг нь хянахгүй.

Хоёрдугаарт, тэд нар нь зохих дүрэм журам, хуулийнхаа дагуу хүнээ гаргачихсан бол үүнийг бид ярихад хэцүү.

Харин надад манай энэ ажлын хэсгийг ахалж байгаа хүн Байнгын хорооны дарга байж болохгүй. Энэ бол зарчмын асуудал. Дарга гахай бол үргэлж илүү эрх эдэлдэг.

Тийм учраас би энэ дотор талын хүмүүсийг бол үнэндээ мэдэхгүй. Тэгээд л цаанаасаа тэгээд ирсэн.

Тэгэхээр харин би С.Бямбацогт гээд манай Байнгын хорооны дарга үүнийг ахалж болохгүй. Яагаад вэ. Яагаад гэхээр бид Ерөнхийлөгч дээр байсан эрх мэдлийг бүр нэлээн юм болж байж аваад, улс төрчдөөс хамаардаггүй, Ерөнхийлөгчөөс хамаардаггүй. Яг л нэг ийм шударга сонгууль явуулъя, шалгаруулалт явуулъя гэсэн чинь Байнгын хорооны даргаар ахлуулчхаад шүү дээ.

Би яагаад энд дургүй байгаа вэ гэхээр ер нь энэ хавраас Их Хурал бүрдсэнээс хойш хууль зөрчсөн үйлдэл Улсын Их Хурал дээр маш олон удаа гарсан. Үндсэн хууль зөрчсөн.

Өчигдөр гэхэд таван гишүүнийг хуулиар л хийж байна гэж байгаа юм л даа. Зургаа болгоно гээд л Хүний эрхийн Үндэсний Комиссын юм орж ирж байхад тэгээд л дуугүй сууж байдаг.

Хууль зүйн байнгын хороо хууль зөрчсөн үйлдлийг нь өөгшүүлээд сууж байдаг.

Би танд итгэхгүй байна. Ер нь болохгүй. Энэ Улсын Их Хурал дотор өөр шударга гишүүд байгаа байлгүй дээ. Зүгээр сул гишүүд байгаа шүү дээ. Ямар нэгэн даргын эрх эдлэхгүй. Ардын Нам дотор байгаа байлгүй дээ. Энэ сөрөг хүчиндээ өгчихвөл бүр сайн байна шүү дээ. Сөрөг хүчиндээ өгчхөөч.

Тэгээд энэ олонх жаран хэдэн хүн хажуунаас нь боорлохоор чинь тэндээс худлаа юм хийж чадахгүй шүү дээ.

Иймэрхүү нэг зарчим бариад явчхаж болдоггүй юм уу. Тэгэхгүй бол энэ арай л хэтэрч байна шүү дээ.

Би хувь хүний тухай яримааргүй байна. Тэгэхдээ би Хууль зүйн байнгын хорооны даргад итгэхгүй байна. Олон сар ажиллалаа. Ер нь энэ ажлыг бид МАНАН бүлэглэлээс салах гэж яваа юм шүү дээ. Энэ шударга бусын хонгилыг устгах гэж байгаа юм. Шударга бусын хонгилын түлхүүрийг нэг нөхөрт өг гээгүй юм. Шилжүүлэх гээгүй юм. Эсвэл нэг намд аваачиж бас өгөх гээгүй юм.

Үүнийгээ ойлгоод өг л дөө. Үүнийгээ ойлгоод, үүнийгээ зөв хийгээд, шударга хийгээд өгье л дөө. Улсын Их Хурал дээр ингээд жаран хэдээрээ түрий барьж байгаад Хууль зүйн байнгын хорооныхоо даргаар дарга тавьчихаар чинь эд нар чинь бүгд good болно шүү дээ.

**С.Бямбацогт:** Ш.Адьшаа гишүүн саналаа хэлье. Дараа нь Д.Ганбат гишүүн.

**Ш.Адьшаа:** Энэ Н.Алтанхуяг гишүүний саналыг дэмжиж байна.

Шүүхийн тухай хуулийн тэр 77 дугаар зүйлд ажлын хэсгийг Улсын Их Хурлын гишүүн ахална гэж байгаа юм. Гэтэл өнөөдөр Улсын Их Хурлын Хууль зүйн байнгын хорооны дарга өнөөдөр Улсын Их Хурлын бүтцийн байгууллагыг удирдаж байгаа давхар албан тушаалтан.

Шүүхийн сахилгын хороо, Шүүхийн ерөнхий зөвлөл, шүүхийн үйл ажиллагаанд үнэлэлт, дүгнэлт өгдөг Монгол Улсын Их Хурлын бүтцийн байгууллага шүү дээ.

Тэгээд энэ сонгон шалгаруулалтыг ахалчихаад, дахиад энд хууль ёс зөрчигдөх, хуулийн хэрэгжилт нь яаж хяналт тавих юм. Нэг бол С.Бямбацогт дарга энэнээс нэрээ татахыг би уриалж байна. Үгүй бол Хууль зүйн байнгын хорооны даргаа өгөх ёстой.

Өнөөдөр Та нар шүүх эрх мэдлийг хууль тогтоох эрх мэдлийн хүрээнд авч ирээд, тэгээд бид шударга ёсыг тогтооно. Хонгилын шүүгчдийг арилгана. Хүний эрхийг дээдэлнэ. Хууль ёсыг биелүүлнэ гэж энэ хуулийг баталсан.

Би шүүхийн ажлын хэсэгт байсан. Ийм учраас энэ асуудлыг хойшлуулъя. Үгүй бол үнэхээр хууль Та нар дээдэлдэг л юм бол Хууль зүйн байнгын хорооны дарга ажлын хэсэг ахлах ямар ч тийм хууль зүйн гаргалгаа байхгүй байна.

Г.Занданшатар дарга үүнийг мэдэн будлаад байна уу, нэг бол Монгол Ардын Намын бүлгийн улс төрийн шийдвэр байна уу? Энд эргэлзэж байна.

Энэ Н.Алтанхуяг гишүүний тэр саналыг дэмжиж байна би.

Тэгээд бөөн асуудал болсон шүү дээ. Өчигдөр. Үүнийг олон түмэн харж байсан. Энд ямар эрх ашиг байна. Үүнийг ахлаад явах Их Хурлын гишүүн байгаа байх гэж.../минут дуусав/

**С.Бямбацогт:**  Би ч уг нь бас л их Та бүхэнтэй адилхан Их Хурлын гишүүний тангаргаа өргөсөн гишүүн л дээ. Гэхдээ Та бүгдийн саналыг сонсъё.

Д.Ганбат гишүүн.

**Д.Ганбат:** Хууль зүйн байнгын хороон дарга ахлахгүй өөр хэн ахлах юм бэ. Энэ чинь яг л хариуцлагаа үүрсэн албан тушаалтан шүү дээ.

Би 2014-2016 онд Хууль зүйн байнгын хороон дарга хийж байсан. Тэгэхэд би бүх л ажлын хэсгийг нь ахалдаг байсан. Тэр эрүү, зөрчил, бүх хуулийнх нь. Өршөөлийн хууль. Бүгдийг нь би ахалж байсан. Яагаад гэвэл хариуцлагаа хүлээдэг байхгүй юу. Дараа нь.

Тэр тусмаа С.Бямбацогт даргыг ахал гэж хэлмээр байна. Олон удаа сонгогдлоо. Олон удаа ард түмний итгэлийг авлаа. Хууль зүйн сайдыг нь хийлээ. Хууль зүйн байнгын хороон даргыг нь хийж байна. Энэ хүнээр ахлуулаад ажиллуулахгүй бол өөр хэнээр ахлуулах гээд байгаа юм.

Тэр шүүхийн ажлын хэсэг гээд та нар ажилласан. Бас ингээд өнөөдөр Улсын Их Хурал, Монгол Улсын Ерөнхийлөгч хэлсэн шүү дээ. Энэ Улсын Их Хурал бол тал нь гэмт хэрэгтнүүд шүү гэж. Өчигдөр яг тэрийгээ л илэрхийлж байна л даа. Бүгд л бие биеийгээ хулгайчаар дуудаад л. Ийм байж болохгүй шүү дээ.

Тэгээд тэр шударга гэгдээд байгаа Хууль зүйн байнгын хороон дээр шүүхийн ажлын хэсэгт орж байсан, ажиллаж байсан гишүүд нь олон нам дамжчихсан нөхдүүд. Тэгээд л хэтэрхий нэг тал руугаа туйлшраад л. Нэг шударга дүр эсгэх гээд л. Тэгж болохгүй шүү дээ.

Ер нь тэр шүүхийн ажлын хэсэг хэсэгт нь хэн нь ямар хэрэгт орооцолдож байсан юм. Яаж байсан юм. Тийм хүмүүсийг оролцуулах нь зөв ч юм уу, үгүй ч юм уу.

С.Бямбацогт руу юундаа дайраад байгаа юм. Тэр Ж.Ганбаатар луу юундаа дайраад байгаа юм, та нар. Эд нар ямар ял хийсэн юм, юу хийсэн юм. Тэр бүлэг нь шийдээд л оруулсан л байна шүү дээ. Бүлэг нь юу нь буруутай юм. Гарын үсэг нь юу нь буруутай юм. Энэ Г.Занданшатар. Улсын Их Хурлын дарга шийдчихсэн л байна шүү дээ.

Энэ ажил явах юм уу, явахгүй юм уу. Тэгээд л нэг өөрөө л орвол шударга.

**С.Бямбацогт:** 1 минут байдаггүй юм. Би бас дэгээ барьчихъя.

Би хуулийн заалт уншаад өгчихье. Шүүхийн тухай хуулийн 77.2.ажлын хэсэг нь Улсын Их Хурал дахь олонх, цөөнх, Ерөнхийлөгч, Засгийн газар, Хүний эрхийн Үндэсний Комисс, Монголын хуульчдын холбоо, Өмгөөлөгчдийн холбоо, хууль зүйн сургалт, судалгааны байгууллага, хууль зүйн их дээд сургуулийн санал болгосон төлөөллөөс бүрдсэн 11 гишүүний бүрэлдэхүүнтэй байх бөгөөд ажлын хэсгийг Улсын Их Хурлын даргын захирамжаар томилсон Улсын Их Хурлын гишүүн ахална гэсэн байна.

Үүний дагуу Улсын Их Хурлын дарга Г.Занданшатар захирамжаараа Шүүхийн тухай хуулийн 77.2 дахь хэсэг, Шүүхийн ерөнхий зөвлөлийн болон журмын 6.2.1 дэх заалтыг үндэслэн захирамжлах нь:

Улсын Их Хурлын гишүүн С.Бямбацогтыг Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүнийг сонгон шалгах ажлын хэсгийн бүрэлдэхүүнд оруулахаар томилсугай гэсэн байна.

Би өөрөө оръё гээд орсонгүй. Энэ бол ингээд томилоод л оруулж байна.

Их Хурлын даргаас байр суурийг асуух хэрэгтэй байх. Нэгдүгээрт. Асуух шаардлагагүй бол яах вэ горимын санал хураалгаж болно.

Энэ хуулийг манай Ш.Адьшаа гишүүн, Н.Алтанхуяг гишүүн, Б.Энхбаяр эгч ахлаад тийм ээ, баталсан. Энэ хуулийг. Гэтэл яг гишүүн гэдэг чинь би бас гишүүн. Н.Алтанхуяг аа. Би өөртэй ч адилхан гишүүн. Тийм.

Ингээд Их Хурлын дарга оруулж ирж байна. Тийм. Н.Алтанхуяг, Н.Адьшаа гишүүний ажлын хэсэгт нь орж ажилласан хуулиар л баталсан шүү дээ. Энэ хуулийг. Тийм.

Ажлын хэсгийн ахлагч бас тайлбарлачих.

**Б.Энхбаяр:** Шүүхийн хуульд Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүнийг сонгон шалгаруулах ажлын хэсгийн бүрэлдэхүүнийг 11 гишүүний төлөөлөлтэй байгуулахаар хуульд тусгасан.

Гишүүдийн зүгээс яг ярьж байсан асуудал юу вэ гэхээр Хүний эрхийн Үндэсний Комисс дээр чинь ерөөсөө Их Хурлын гишүүн ороогүй байна.

Тэгээд энэ хүмүүс чинь ямар ч ард түмний өмнө хариуцлага үүрэхгүй. Улс төрийн хариуцлага үүрэхгүй. Нөгөө хариуцлага үүрэх чадамжгүй гэж байгаа юм. Чадамжгүй.

Тэгээд энэ ажлын хэсгийн чинь гаргасан шийдвэрийг Байнгын хороон дээр бид ингээд баталгаажуулдаг. Одоо ёсчилдог гэж хэлэх үү. Тийм ээ. Тэгээд үүний чинь үр дагаврыг сүүлд нь мэдээж Улсын Их Хурал л хариуцна шүү дээ. Улсын Их Хурал улс төрийн хариуцлага үүрээд байгаа байхгүй юу. Ард түмний өмнө. Өөрөөр хэлбэл зөв хүн очсон уу, буруу хүн очсон уу гэдэг дээр.

Тийм учраас Улсын Их Хурлын нэг гишүүн бол заавал байх юм байна. Тэгж байж энэ Их Хурлын гишүүдэд ядаж хариулт өгөх юм байна. Өмнө нь М.Үнэнбат орсон шүү дээ. Нарийн бичгийн дарга. Үүнийг чинь асуугаад байх зовлонтой байсан байхгүй юу. Чи яасан ийсэн юм гээд. Энэ чинь Тамгын газрын нэг ажилтан байгаад байдаг. Ямар ч улс төрийнхөө хувьд хариуцлага үүрэх чадамж байхгүй байгаа байхгүй юу.

Тэгээд үүнийг нь ажлын хэсгийн гишүүнийг, ахлагчийг хэн тавих вэ гэдэг дээр ажлын хэсэг дээр яриад ерөөсөө энэ Улсын Их Хурлыг төлөөлж чадах хүн бол ерөөсөө л ганцхан Улсын Их Хурлын дарга л юм байна.

Яагаад гэхээр 76 гишүүнээс сонгогдсон хүн чинь ерөөсөө ганцхан Улсын Их Хурлын дарга байгаа байхгүй юу. Тийм учраас энэ хүн хүлээн зөвшөөрөгдсөн, легитим[хууль ёсны] байдлаа хадгалсан хүнээсээ томилогдсон байх ёстой юм байна гэдэг агуулгаар хууль маань батлагдсан. Яг энэ үзэл санааны дагуу явж байгаа.

Тэгэхээр Байнгын хороон дээр Улсын Их Хурлын даргын захирамжийг дэмжинэ, дэмжихгүй гэдэг санал хураалт ер нь явах юм уу. Би бол явахгүй байх гэж бодож байгаа шүү дээ. Энэ чинь хууль дээр шууд томилно гээд биччихсэн юм чинь.

Би бол энэ ажлын хэсгийн ахлагч дээр бол санал хураалт явахгүй байх гэж бодож байгаа юм. Тийм. Байнгын хороон дээр бол. Энэ чинь Их Хурлын даргын хуулиар олгочихсон байхгүй юу. Шууд ажлын хэсгийн ахлагчийг нь томилно. Зүгээр танилцуулах ёстой байх. Одоо бол Байнгын хороонд Их Хурлын даргын захирамжийг л танилцуулж байгаа гэж ойлгож байгаа.

**С.Бямбацогт:** Хуулиараа болон дэгээрээ санал хураалт явахгүй. Их Хурлын даргын томилсон хүн дээр. Бусад хүмүүс дээр санал хураалт явна. Энэ дээр олон юм яриад яах вэ. Гэхдээ та хоёрын саналыг хүндэтгээд, горимын саналыг чинь хүндэтгээд санал хураалгачихъя. Санал хураалгахъя. Тийм. Тэгвэл болсон. Асуудал тасалсан.

Горимын санал, үгээ хэлсэн. Горимын саналаар санал хураалгахгүй гэлээ та. Дэг байхгүй. Дэгийн хуулиа унш. Би заана. Тийм. Та хуулийн ТМС төгсчихөөд ирээрэй.

Санал хураалт явуулна. Санал хураалтыг гишүүд цахимаар болон танхимаар оролцож байгаа. iPad-тай, iPad-гүй байж байна. Тийм болохоор Улсын Их Хурлын чуулганы хуралдааны дэгийн тухай хуулийн 14 дүгээр зүйлийн 14.4-т заасны дагуу.

Танд үг хэлэх бололцоо байгаа. Энэ санал хураалтыг явуулахад техникийн гэмтэл гарсан, цахилгаан тасарсан зэрэг санал хураалтын систем ажиллахгүй болсон тохиолдолд санал хураалтыг гар өгч явуулна гэсэн байгаа.

Тийм болохоор гар өргөж хураалгах дэгээр санал хураалт явуулчихъя. Гар өргөж санал хураая гэсэн нь дэгээр. Гар өргөж санал хураая гэсэн дэг, санал оруулж байгаа шүү. Горимын санал.

Нэг, хоёр, гурав, дөрөв, тав, зургаа, долоо, найм, есөн гишүүн байна. Олонх боллоо. Д.Цогтбаатар гишүүнтэй 10 гишүүн боллоо.

Одоо ингээд хэлэлцэх асуудалдаа оръё. Улсын Их Хурал дахь олонхын бүлгээс Улсын Их Хурал дахь Монгол Ардын Намын бүлгийн ажлын албан дарга Сугаржавын Далхаасүрэнг санал болгосон.

Санал болгосон төлөөлөлтэй холбогдуулан асуулт асууж, үг хэлэх гэж гишүүд нэрсээ өгнө үү. Харин горимын саналаар хураалгая гэсэн. Та хураалгахгүй гэлээ шүү дээ сая. Одоо ингээд хүн нэг бүр дээр та үгээ хэлж болно. Асуултаа асууж болно. Саналаа хэлж болно.

Н.Алтанхуяг гишүүнээр тасаллаа. Ш.Адьшаа гишүүн. Нэр дэвшигчтэй холбогдуулан асуух асуулт, нэр дэвшүүлсэнтэй нь холбож асуултаа асууна. Саналаа хэлж болно.

**Ш.Адьшаа:**  С.Бямбацогт. Та чинь ажлын хэсгийн дарга танаас эхэлье. Та яагаад өөрийгөө хэлэлцүүлэхгүй байгаа юм? Танаас бас асуумаар юм байна шүү дээ. Та чинь энэ үнэхээр.

Хоёрдугаарт нь, Улсын Их Хурлын баталсан энэ Шүүхийн тухай хууль чинь Улсын Их Хурлын гишүүн л гэж байгаа шүү. Тэр хууль дээдлэх зарчим. Г.Занданшатар даргатай бид хариуцлага ярина. Яагаад гэвэл өнөөдөр Улсын Их Хурлын гишүүн ахална гэж байхад Хууль зүйн байнгын хорооны даргыг оруулж ирчхээд энэ Хууль зүйн байнгын хороон дээр гишүүдийг хооронд нь маргалдуулж, хагаралдуулж, хэрүүл маргаан үүсгэж, энэ нөхцөлийг Улсын Их Хурлын дарга өөрөө завааруулсан юм нь хийж байна.

Тэгээд С.Бямбацогт энэ ажлын хэсгийн ахлагч учраас татгалзаж байгаа юм уу? Эхлээд С.Бямбацогтоос эхэлж хэлэлцье. С.Бямбацогтоос асуулт асууя. Ийм санал байна.

**С.Бямбацогт:** Хуульдаа Улсын Их Хурлын даргын томилсон гишүүнээс асуулт асуухгүй, хэлэлцэхгүй гээд хуульдаа ийм байгаад байна шүү дээ. Таныг баталсан. Та ажлын хэсэгт нь ажилласан. Энэ журамд нь. Тийм ээ. Журмыг нь бид бас баталсан.

Их Хурлын даргыг дуудчихаач. Их Хурал дарга орж ирээд хариултаа өгөг. Тийм. Их Хурлын дарга шаардлагагүй гэх юм бол шаардлагагүй байж болно. Асуудал алга. Надад. Тийм. Ерөөсөө.

Тэгэхээр бусад гишүүдээ ярьж байя. Дараа нь Их Хурлын дарга орж ирээд бас тайлбараа өгөг. Тэгсний дараа надтай холбоотой асуудал ярья. Тийм. Нээлттэй.

Д.Ганбат гишүүн.

**Д.Ганбат:** Ерөнхийдөө тэр ажлын хэсэгт ороод Шүүхийн хуулийн тухай хуулийг Улсын Их Хуралд оруулж ирээд бид ингээд бүгдийг батлаад явсан.

Ардын Намын бүлгийн ажлын албаны дарга энэ ажлын хэсэгт орсон юм шиг байна. Би хэлж байсан. Тухайн үедээ. Энэ төрийн хоёр багана бол Монгол Ардын нам, Ардчилсан нам хоёр юм гэдэг үгийг би анх хэлж байсан юм.

Ер нь бүлгээрээ дамжаад олон хүн Ардчилсан намаас Улсын Их Хуралд сонгогдоод гишүүн болоод ингээд улс төрийнхөө замналыг хийгээд явж байгаа. Зөндөө байгаа.

Тийм учраас нэгэнт шийдээд ороод ирсэн хүнээс асуугаад байх юм алга. Дэмжиж байна.

Тэгээд цаашдаа бас нэг юм байна. Юу байна вэ гэхээр гишүүддээ итгэхгүй, тэр бүлэгтээ итгэхгүй юм бол энэ юмны утга учир нь хаана байгаа юм бэ?

Тэр өмнө нь гишүүд ярьж л байна лээ. Бид гишүүддээ итгэхгүй болчихсон. Тэр хүмүүсийг оруулж ирээд ийм болсноороо бүрэн төгс төгөлдөр болно ч гэх шиг. Үгүй шүү дээ. Ард түмэн сонгоод, итгэл хүлээлгээд ингэчихсэн юмыг чинь тэрүүгээр нь хийлгээд л явбал энэ Улсын Их Хурал өөрөө хариуцлагаа үүрээд л, үүрсэн шиг үүрээд л. Дараа нь баталсан хууль болгоныхоо араас хяналт тавиад ингээд л явах ёстой. Хүн болгоныхоо, томилгоо хийсэн хүн болгоныхоо араас бас хариуцлагыг нь хүлээгээд явах ёстой ийм л логиктой шүү дээ.

Гэтэл яагаад одоо бас энэ юмыг эсрэгээр нь хийсэн, тэр олон түмний сэтгэлийг шал буруу тийш нь эргүүлсэн ийм хариуцлагагүй юм хийдгээ нөхдүүд больсон нь дээр байх шүү.

**С.Бямбацогт:** Д.Ганбат гишүүн үг хэллээ. Х.Нямбаатар гишүүн.

**Х.Нямбаатар:** Та бүхэнд энэ өдрийн мэнд хүргэе.

Би яг ажлын хэсэг дээр болж байсан нэг яриаг эргэж сануулж хэлмээр байгаа юм. Н.Алтанхуяг гишүүн ээ. Манай ажлын хэсгийн гишүүд ээ. Б.Энхбаяр гишүүн ээ.

Би анх ажлын хэсэг дээр юу гэж хэлсэн бэ гэвэл хэдүүлээ сонгон шалгаруулалт явуулах бүрэлдэхүүнийг огт Их Хурлын гишүүнгүй явуулъя л гэдэг саналыг хэлж байсан.

Тэгэхэд ажлын хэсгийн саяын миний хэлсэн гишүүд үгүй ээ, Их Хурлын гишүүнтэй явуулна гэж өөрсдөө хэлсэн.

Өмнө нь Хүний эрхийн Үндэсний Комиссын сонгон шалгаруулалтыг би тухайн үед Хууль зүйн байнгын хорооны дарга байхдаа сонгон шалгаруулалтын журмыг батлаад одоо М.Үнэнбатаар ахлуулаад явсан.

Тэгэхэд яг Хүний эрхийн Үндэсний Комиссын гишүүдийг сонгон шалгаруулахад яахаараа Их Хурлын гишүүд бид энэ ажлын хэсгийн оруулж ирсэн юмыг үг дуугүй баталдаг юм. Бид яагаад энэ Комисст байж болдоггүй юм бэ гэдэг зүйлийг ярьсан.

Тэгэхээр хэдүүлээ хэдхэн сарын өмнөх хойдох хэлж байсан үгнүүдээ л бодож яримаар байгаа юм. Бид Шүүхийн ерөнхий зөвлөл, Шүүхийн сахилгын хороо гэдгээр шүүхийг улс төрөөс хараат бус ангид болгоё гэдэг ийм зарчим тавьсан.

Наад Шүүхийн тухай хуулийн анхны өөрийнх нь үзэл баримтлал, төсөл нь ямар байсан бэ гэвэл өнгөрсөн оны 4 сард өргөн мэдүүлсэн төслөөрөө шүүгчид дундаасаа мэргэжлийн хороо байгуулаад, мэргэжлийн хороо нь шүүгчдийнхээ сонгон шалгаруулалтыг хийгээд, сонгон шалгаруулсан дүнг нь Шүүхийн ерөнхий зөвлөл үг дуугүй соёрхон баталж, дээш нь Ерөнхийлөгчид хүргүүлж байх ийм л төсөл байсан.

Энэ хуулийн анх ажлын хэсгийг би ахлаад энэ зарчим дээр хэзээ ч санал нийлэхгүй. Шүүхийн ерөнхий зөвлөл өөрсдөө Үндсэн хуульд заасан хуульчдаас шүүгчдийг шилж сонгох ажлаа хийг. Шүүхийн ерөнхий зөвлөлийг сонгон шалгаруулах явдал нь бие даасан, хараат бус, хөндлөнгийн тал талын төлөөлөлтэй байя.../минут дуусав/

**С.Бямбацогт:** Х.Нямбаатар гишүүн үг хэллээ. Н.Алтанхуяг гишүүн.

**Н.Алтанхуяг:** Х.Нямбаатар гишүүний хэлж байгаа үнэн л дээ. Бид тэгж л ярьсан.

Хүний эрхийн комиссын гишүүдийг бөөн юм болж болж таван хүн сонгосон. Тэгээд энэ М.Үнэнбат ахлаад Их Хурлын гишүүд бид сонгогдохоос өмнө таван хүнээ сонгочихсон л байсан. Бид орж ирээд Короля царайтай хэдэн юмнууд тэр тавыг нь сонгохоос өөр сонголтгүй болчихсон. Сонголтгүй сонголт байсан шүү дээ.

Хоёрдугаарт, М.Үнэнбатаас юм асуухаар бид энэ хүнийг чинь юу гэж асуух юм. Энэ хүн чинь С.Бямбацогтын гарын хүн байна шүү дээ. Энэ албаны хүн байна шүү дээ. Даргынхаа үгийг дагана шүү дээ. Ийм юм манай ажлын хэсэг дээр яриад Их Хурлын нэг гишүүн нь ахалъя гэсэн.

С.Бямбацогт юм уу, ямар нэгэн даргаар ахлуулъя гэж яриагүй. Х.Нямбаатар аа. Би харин хэлж байна шүү дээ. Ямар нэгэн даргаар ахлуулъя гэж бид яриагүй юм. Хариуцлага хүлээдэг, энэ олон түмний сонгогдсон нэг гишүүнээр ахлуулъя гэсэн юм. Түүнээс биш С.Бямбацогт гэдэг даргаар ахлуулъя гэж ерөөсөө яриагүй.

Гишүүн дарга хоёр чинь хоёр өөр байгаа байхгүй юу даа. Хэдийгээр ингээд Улсын Их Хурлын гишүүн гэж ерөнхий нэртэй боловч энэ хүний урд тал дээр дандаа Хууль зүйн байнгын хорооны дарга гэж байгаа шүү дээ. Үүнийгээ ойлголцооч. Тэгээд болиоч.

Одоо би чиний оронд байсан бол ёс зүйгээ бодоод би нэрээ татна. Тэгээд нэг сул гишүүдээсээ нэгийг нь тавиад явуулчих л даа. Тэр сул гишүүн чинь орж ирж энд бид нарт Их Хурлын гишүүний зиндаатай бидний асуултад хариулах ёстой. Дээр нь энэ процесс өөрөө олон нийтэд маш их ил тод нээлттэй явах ёстой. Явцыг нь Байнгын хороо сонсож байг. Би бүр тийм санал гаргасан шүү дээ. Ингээд явмаар байна шүү дээ.

С.Бямбацогт оо. чи эмзэглээд байх юм байхгүй. Та нар нэг хуулийн ТМС төгсчихөөд надад хичээл заагаад байх аа боль.

Ер нь энэ МАНАН-г устгах ёстой байхгүй юу. Тэр нь энэ Монголын маргаашийн гэрэл гэгээтэй ирээдүйн төлөө юм.../минут дуусав/

**С.Бямбацогт:** Тодруулга. 1 минут.

**Н.Алтанхуяг:** Улс төрөөс ангид, шударга шүүгчдээс бүрдсэн ийм Шүүхийн ерөнхий зөвлөл, Шүүхийн сахилгын хороог бий болгоё гэж бид ярьсан шүү дээ.

Өмнө нь Ц.Элбэгдорж дээр байхаараа заваарчихдаг юм байна. Дараа Х.Баттулга дээр байхаар бас заваарчихдаг байна гээд л. Тэндээс аваад л одоо шударга болгоё гэсэн чинь одоо энэ нөхөр очоод дарга нь болох юм бол шударга болохгүй. МАНАН-гийн хүн шүү дээ.

Би олон баримтаар ярьж чадна. Чи харин тэр бүгдээ хэлүүлмээр байгаа юм уу. Би чамайг залуу хүн юм чинь ёс зүйгээ бодоод больчих л гэж байгаа юм. Энэ Их Хурал дотор энэ нэг ажлын хэсгийг толгойлоод явчих түмэн амьтан байгаа шүү дээ. Яагаад үхэн хатан энэний хойноос зууралдаад байгаа юм.

Энэ бол аль болох гэмтэй зэмтэй хүмүүс хожим нэг өдөр шүүхийн хаалга татахад өөрсдийгөө хамгаалуулах ийм л нэг өчүүхэн бэртэгчин амиа.../минут дуусав/

**С.Бямбацогт:** Би хариулт өгчихье. Тэгээд хариулт надаас асуугаад, намайг шаардаад байгаа учраас.

Их Хурлын дарга таны баталсан тийм үү, та ажлын хэсэгт нь орж ажилласан хуулийн хүрээнд Их Хурлын гишүүнийг санал болголоо. Их Хурлын гишүүнийг бас орж ирээсэй гэж хүсэж байна. Бас тайлбар өгөөсэй гэж бодож байна.

Би өөрөө бас болъё гээд болсонгүй. Н.Алтанхуяг гишүүн ээ. Би бас тантай адилхан бас дөрвөн удаа сонгогдсон. 2008 оноос Их Хуралд сууж байгаа. Та бид хоёр хэн хэнийгээ сайн мэднэ. Та ч бас энхийн цагаан тагтаа, нэг их ариун шударга хүн биш ээ. Тийм. Би ч гэсэн бас яривал надад хамар доор бас хагархай байна. Хагархай байна. Тийм. Ярьж болно.

Харин та тэр хонгилыг угсралцаж явж байхад нь би чинь хонгилыг нураах гээд таны оронд таныг таныг бодох юм бол Үндсэн хуулийн нэмэлт, өөрчлөлтийн ажлын хэсгийн нарийн бичгийн даргыг нь хийгээд, энэ хараат бус шударга шүүхтэй болох асуудлыг тэр хуульдаа оруулаад, энэ Шүүхийн ерөнхий зөвлөл, Сахилгын хороо байгуулах асуудлыг Үндсэн хуульд тусгуулаад Үндсэн хуулийн нэмэлт, өөрчлөлтийг таныг бодох юм бол би батлуулчихсан гавьяатай хүн. Гавьяатай хүн. Тийм.

Хоёрдугаарт нь, Хууль зүйн байнгын хорооны дарга хийж байх үедээ би Таны ажлын хэсэгт нь орж ажилласан шударга шүүхтэй болох, хараат бус шүүхтэй болох энэ ажлын хэсгийг чинь байгуулаад, таныг оруулаад. Шударга болгохын тулд. Та хэлүүлж явсан юм гэнэ лээ. Та бас хүн хэлмэгдүүлж явсан.

Тэгээд өнөөдөр таныг оруулаад өнөөдөр энэ шударга хуультай болох хуулийг чинь батлуулаад, 17 цаг бид хуралдаад Шүүхийн тухай хуулиа баталсан. Ард нь би гарсан. Та бид хамт гарсан. Одоо энэ ажлынхаа ард нь би бас гарна.

Хараат бус шударга шүүхтэй болохын төлөө явна. Ард нь гарна. Эцсийн эцэст Н.Алтанхуяг гишүүн ээ, та мэдэж байгаа. Ерөнхий сайд байхдаа Засгийн газраа тэргүүлдэг. Эцсийн танхимаараа хариуцлага хүлээдэг. Хамгийн гол нь аливаа байгууллага удирдаж байгаа хүн эцсийн хариуцлагаа өөрөө хүлээдэг. Эрхээ эдэлдэг, үүргээ ч биелүүлдэг. Энэ зарчмыг мэдэхийн сайнаар та мэддэг хүн.

Тийм болохоор би хэлсэн үгэндээ эзэн болоод шударга, хараат бус шүүхтэй болохын тул эцсээ хүртэл явна гэдгээ хэлчихье.

Ж.Сүхбаатар гишүүн үгээ хэлье.

**Ж.Сүхбаатар:** Тэгэхээр нэгдүгээрт би өчигдрийн болсон явдлын талаар сая Ж.Ганбаатар гишүүн уучлалт хүсэж тайлбар хийж байна.

Тэгэхээр миний хувьд Ж.Ганбаатар гишүүнд хандаж хэлсэн үг. Ж.Ганбаатар гишүүн бас намайг микрофонгүй нэлээн тийм эвгүй доромжилсон. Одоо би энд яаж хэлэх вэ. Амнаас гарах юм алга.

Тэгэхдээ микрофонд хэлсэн миний үг бол яг утга санааны хувьд бас тэр хүнд өөрийгөө хамгаалах, ашиглах бололцоо олгосон явдалд би бас хүлцэл өчиж байна. Муухай харагдуулсан бол миний буруу.

Би Ж.Ганбаатар гишүүнийг сайн танина, мэднэ. Анх л 13 жилийн өмнө нийслэлийн Иргэдийн Хурлын төлөөлөгч болох гээд явж надтай анх уулзаад зөвлөлдөөд явж байсан ийм л хүн.

Өчигдөр би гол нь хууль, зарчмаа ярьсан. Улс төрийн нөлөөлөл орох гээд байна гэж. Одоо бид нарын яриад байгаа асуудал дээр юу шүү дээ. Бид нар Монголынхоо жаахан онцлогыг бодоод, түрүүний үүссэн асуудлаас үүдээд Их Хурлын нэг гишүүн оруулъя гэж тохирсныг сая Х.Нямбаатар гишүүн бүр гишүүнгүй байя гэж хэлж байсан.

Ер нь Германы дээд шүүхийг сонгох, шүүгчдийг сонгох тэр комисс чинь 32 хүнээс бүрддэг. 16 муж улсын Хууль зүйн сайд, 16 парламентаас сонгогддог мөртлөө парламентын гишүүн биш байдаггүй байхгүй юу. Энэ бас тийм гадна дотныхоо жишгийг бодсон. Монголынхоо юмыг бодоод ингээд Хууль зүйн байнгын хорооны дарга сая орж ирж байна. Үүнийг би бас буруу гэж бодохгүй байна. Н.Алтанхуяг гишүүн ээ.

Яагаад вэ гэхээр ер нь Байнгын хорооны дарга болохгүй бол өөр гишүүдэд ингээд ажлын хэсгийг ахалъя гээд байсан. Хууль зүйн байнгын хорооноос гадна. Таны хэлдэг бусад. Тэгэхдээ маш их хөөцөлдсөн. Далд юм даа.

Тэгэхээр энэ Хууль зүйн байнгын хорооны дарга маань Үндсэн хуулийн өөрчлөлтийн комиссыг бас удирдаж байсан хүн. Одоо Хууль зүйн байгууллагын даргын ажлыг хийж байна. Шүүхийн хуулийн шинэчлэлийг удирдаж байна. Шүүмжлэх нь мэдээж байна. Би ч шүүмжилсэн зүйл хэлж байгаа.

Гэхдээ хариуцлага гэж юм байна. Хариуцлага үүрч байгааг нь зөв гэж бодож байгаа. Тэгэхгүй сонирхлоороо. Улс төрийнхөө дараа дараачийн, таны хэлдгээр атгаг санаархлаа гүйцэлдүүлэх гэж үүнийг ахалж болохгүй. Хууль зүйн байнгын хороог даргалж байгаа хүн. Маргаангүй энэ нь дээр юм байна. Их Хурлын дарга тэгж л шийдсэн байх.

Ер нь би Шүүхийн хуулийн хэрэгжилтийг хангах энэ ажлын хэсгий. Санаа зовж байгаа байхгүй юу. Мордохын хазгай болж болохгүй. Өчигдрийн хэлсэн зүйл бол тэр л үүднээс. Түүнээс биш баялаг бүтээгч юм уу, худалдаа эрхэлж байгаа хүмүүс рүү ерөөсөө хандаагүй. Тэгж хандана гэж тийм маанаг толгойтой хүн ч биш. Хоёр гишүүний хооронд болсон яриаг өөр маягаар дүйвүүлж гуйвуулах замаар хүний нэр төрд бас нөгөө талаас халдаж байгаа хэлбэр шүү дээ. Хоорондоо ярьсан яриа бол хоорондоо л байх хэрэгтэй.

Миний үг, ёс зүйгүй үйлдэл байгаа бол би хүлцэл өчиж байна. Бас Байнгын хорооныхоо гишүүдийг тавгүй байдалд оруулсан бол. Гэхдээ хууль, зарчмаа хамгаалахын тулд юу эсийг хийхэд би бэлэн байна.

Энэ хууль энэ Их Хуралд орж ирсний миний хамгийн гол хийх ёстой ажлын нэг. Гурван том ажлын нэг нь бол энэ шүүхийн шинэтгэлийн асуудал байгаа юм. Энэ үүднээс нь хандаж байгаа юм. Тэгээд зарчмаа бас хүлээн зөвшөөрч анхны оруулж ирсэн хүмүүсийгээ оруулж, С.Далхаасүрэн нэр дэвшигчийг оруулж байгааг дэмжиж байна.

Энэ чинь Их Хурлын гишүүд орохоор болдоггүй. Парламентын гишүүд орохоор болдоггүй гэдгийг бусад оронд бас мэдээд байна шүү дээ. Тэгээд энэ тэнцвэржилтийн бид. Тэр өмнөх төсөл дээр байсан дан шүүгчдийн оронд.../минут дуусав/

**С.Бямбацогт:** Ж.Сүхбаатар гишүүн 1 минут нэмж өгье.

**Ж.Сүхбаатар:** Буруу зарчим Монголд бол болохгүй шүү дээ. Шүүх эрх мэдэл хараат байдалд ороод дэлхийн 140 улсаас 120-д орчихсон байхгүй юу. Х.Нямбаатар аа.

Тэгэхээр энэ шүүгчдийн дундаас шалгаруулж. Бид шүүгчдэд боломж олгосон. Өмнөхтэй харьцуулбал бид 50 хувийнх нь өөрсдөө дотроос нь сонгодог боломжийг нь олгож байгаа.

Гэхдээ 50 хувийг нь ард түмний төлөөлөгчдийн байгууллага. Ёстой нөгөө зарим нь хэлээд байгаа Их Хурлын гишүүд шийдье. Тэгэхдээ шийдэхдээ сонгон шалгаруулалтыг нь. Иргэдийнхээ оролцоотойгоор.

Тэр хараат бус гэдэг нь олон талын оролцоо орж байгаа шүү дээ. Энэ чинь Ерөнхийлөгчийн Тамгын газраас орж байна. Хэрвээ Их Хурлын гишүүд орчихвол Ерөнхийлөгчийн Тамгын газрын дарга орно гээд. Засгийн газрын төлөөлөл гээд таныг ор гэж хэлнэ. Ингээд жонхуурах байсан байхгүй юу даа.

Тэгэхээр хууль, зарчмаа хамгаалахын тулд хэн нэгэн хүн шатах ёстой бол шатах л ёстой байхгүй юу даа. Би магадгүй шатах ёстой бол шатах л ёстой байх. Ар өвөрт нь атаа жөтөө, хар хор гүйлгээд хэрэггүй байгаа юм.

Энэ үүднээс нь асуудалд хандаж байгаа юм. Энэ чинь түүх байхгүй юу. Бид түүхийг бүтээж байгаа юм. Хараар, цагаанаар энэ чинь дараа ялгарна. Ийм учраас түүхийн өмнө хүлээх хариуцлагаа л ухамсарлаж өчигдөр дуугарсан юм шүү.

**С.Бямбацогт:** Баярлалаа. Санал болгосон төлөөлөлтэй холбогдуулж холбогдуулж гишүүд асуулт асууж, үг хэлж дууслаа.

Гишүүдээ одоо санал хураалт явна. Монгол Улсын Их Хурал дахь олонхын бүлгээс санал болгосон Улсын Их Хуралд Монгол Ардын Намын бүлгийн ажлын албаны дарга Сугаржавын Далхаасүрэнг ажлын хэсгийн бүрэлдэхүүнд оруулахыг дэмжье гэсэн томьёоллоор санал хураалт явуулъя.

Санал хураалт. Хуралдаан зохион байгуулах тоолоод санал хэлээрэй.

13-аас 11. Санал хураалт дэмжигдлээ.

Дараагийн. Улсын Их Хурал дахь цөөнхийн бүлгээс Улсын Их Хурал дахь Ардчилсан намын бүлгийн даргын зөвлөх Далайжаргалын Батдоржийг санал болгосон.

Санал болгосон төлөөлөлтэй холбогдуулж асуулт асууж, үг хэлэх гишүүд байна уу? Цахимаар байна уу? Алга байна.

Санал хураалт явуулъя. Улсын Их Хурал дахь цөөнхийн бүлгээс Улсын Их Хурал дахь Ардчилсан намын бүлгийн даргын зөвлөх Далайжаргалын Батдоржийг ажлын хэсгийн бүрэлдэхүүнд оруулахыг дэмжье гэсэн томьёоллоор санал хураалт явуулъя.

Санал хураалт. Хэд вэ? Зөв тоолоорой. Гишүүд гараа өргөж байгаарай.

13-аас 8.

Монгол Улсын Ерөнхийлөгчөөс санал болгосон Монгол Улсын Ерөнхийлөгчийн Тамгын газрын дарга Б.Саруулыг санал болгосон. Санал болгосон төлөөлөлтэй холбогдуулан асуулт асууж, үг хэлэх гишүүд нэрсээ өгнө үү. Тийм. Хүн тус бүрээр нь. Хууль, журам нь ингээд хийчихсэн юм билээ.

Асуулт, санал алга байна. Санал хураалт явуулъя.

Монгол Улсын Ерөнхийлөгчөөс санал болгосон Монгол Улсын Ерөнхийлөгчийн Тамгын газрын дэд дарга Бямбадоржийн Саруулыг ажлын хэсгийн бүрэлдэхүүнд оруулахыг дэмжье гэсэн томьёоллоор санал хураалт явуулъя. Санал хураалт.

13-аас 9. Дэмжигдлээ.

Монгол Улсын Засгийн газраас Хууль зүй, дотоод хэргийн яамны Төрийн нарийн бичгийн дарга Барсүрэнгийн Баасандоржийг санал болгосон. Санал болгосон төлөөлөлтэй холбогдуулан асуулт асууж, үг хэлэх гишүүд нэрсээ өгнө үү. Алга байна. Санал хураалт явуулъя.

Монгол Улсын Засгийн газраас санал болгосон Хууль зүй, дотоод хэргийн яамны Төрийн нарийн бичгийн дарга Барсүрэнгийн Баасандоржийг ажлын хэсгийн бүрэлдэхүүнд оруулахыг дэмжье гэсэн томьёоллоор санал хураалт явуулъя. Санал хураалт.

Зургаа, долоо, найм. Цахимаар оролцож байгаа гишүүд санал хураалтад идэвхтэй оролцоорой.

13-аас 8. Олонхын санал авч дэмжигдлээ.

Монгол Улсын Хүний эрхийн Үндэсний Комиссын хуралдаанаас Хүний эрхийн Үндэсний Комиссын гишүүн Батзэвэгийн Энхболдыг санал болгосон.

 Санал болгосон төлөөлөлтэй холбогдуулан асуулт асууж, үг хэлэх гишүүд нэрсээ өгнө үү. Алга байна. Монгол Улсын Хүний эрхийн Үндэсний Комиссын хуралдаанаас санал болгосон Хүний эрхийн Үндэсний Комиссын гишүүн Батзэвэгийг Энхболдыг ажлын хэсгийн бүрэлдэхүүнд оруулахыг дэмжье гэсэн томьёоллоор санал хураалт явуулъя. Санал хураалт.

13-аас 8.

Монголын Хуульчдын холбооноос Монголын Хуульчдын холбооны Ерөнхийлөгч Батсайханы Өнөмөнхийг санал болгосон. Санал болгосон төлөөлөлтэй холбогдуулан асуулт асууж, үг хэлэх гишүүд нэрсээ өгнө үү.

Б.Энхбаяр гишүүн.

**Б.Энхбаяр:**  Хуульчдын холбоо бол их том байгууллага л даа. Хамгийн гол нь Хуульчдын холбоог бүр бие даасан хууль гаргаад, Монгол Улсын 5 мянга гаруй хуульчдыг эгнээндээ нэгтгэсэн хараат бус, мэргэжлийн их том байгууллага.

Тэр ч утгаараа шүүхийн хуулийн хэлэлцүүлэгт би энэ Хуульчдын холбооны Ерөнхийлөгч ер нь ямар байр суурьтай байсан юм бол гэдгийг мэдэхийг хүссэн. Ер нь илэрхийлээсэй гэдэг байр суурийг хүсэж байсан.

Яагаад гэхээр шүүхийн хуулийг тойрсон маш их олон талын хэлэлцүүлгүүд, байр сууриуд, улс төржсөн, улс төржөөгүй, мэргэжлийн, Ерөнхийлөгчийн институц, Улсын Их Хурал гээд ингээд маш их талцсан байр сууриуд явсан.

Иргэд, олон нийтийн зүгээс илүү их хараат бус, мэргэжлийн гэж байгаа Хуульчдын холбооны байр суурийг сонсож байсан шүү. Тэгээд энэ дээр бол одоо тийм окопонд байж байгаад ингээд яачихсан. Тэгээд хүний томилгоо болохоор ингээд ичээнээсээ гарч ирж байгаа.

Тийм учраас би бол энэ Б.Өнөмөнх Ерөнхийлөгчөөс л асуумаар байгаа юм. Энэ шүүхийн шинэ хуулийн шинэтгэлийг ер нь та Хуульчдын холбооны Ерөнхийлөгчийн хувьд юу гэж харж байгаа вэ? Аль нэг институцийн талд орсон зүйл байна уу, үгүй юу? Ажлын хэсгийг ахлаад ажиллаж байхад Хуульчдын холбооны зарим. Бүгд биш. Нэр бүхий зарим хуульчид бас ингээд ийм улс төрийн талцсан асуудал руу орж ирээд аль нэг талд нь үйлчлээд байгаад байгаа асуудлууд бас байсан юм.

Тэгээд би бол Хуульчдын холбоог улс төрийн ийм талцсан юмнаас их хол байгаасай гэж боддог юм. Энэ бол тийм зохимжтой биш байдаг юм.../минут дуусав/

**С.Бямбацогт:** Нэмэлт 1 минут. Б.Энхбаяр гишүүн асуулт асууя.

**Б.Энхбаяр:** Тийм учраас хуульчид маань аль нэг талын улс төржсөн талд ингээд холбооны нэр сүр ашиглаад яваад байх нь өөрөө энэ холбооны цаашдын хувь заяанд тийм зохимжтой биш байгаад байгаа юм. Би түүнд санаа зовж явдаг юм.

Хуульчдын холбоог би улам бэхжээсэй, илүү бие даасан байгаасай. Тэгээд ялангуяа хууль эрх зүйн том том шинэтгэл явж байгаа асуудлууд дээр зоригтой байр сууриа илэрхийлж байгаасай гэж би хүсдэг. Зоригтой. Төр засагтаа шүүмжлэх юм нь дээрээ шүүмжилдэг байгаасай гэж хүсдэг. Тэгэхгүй ингээд окопонд сууж байгаад, хумсаа нууж байгаад ингээд нэг томилгоо болонгуут л гарч ирээд л. Тийм хуйвалдаан руу ороод л. Ийм юм зохимжтой биш шүү. Энэ өөрөө цаашдын Хуульчдын холбооных нь үйл ажиллагаанд их эрсдэлтэй байдаг гэж би бас бодож явдаг юм.

**С.Бямбацогт:** Б.Өнөмөнх цахимаар оролцож байгаа. Тийм ээ.

Хуульчдын холбооны Ерөнхийлөгч Б.Өнөмөнх гишүүний асуултад хариулъя. Асуулт сонссон байх.

**Б.Өнөмөнх:** Та бүхэнд энэ өдрийн мэнд хүргэе. Б.Энхбаяр гишүүний асуултад хариулъя.

Үндсэн хуулийн нэмэлт, өөрчлөлт батлагдсантай холбогдуулан эрх зүйн шинэтгэлийн, хуулийн шинэтгэлийн нэлээн олон том ажлууд хийгдэж эхэлсэн. Үүнтэй холбоотойгоор Шүүхийн тухай хууль дээр Хуульчдын холбооны зүгээс ажлын хэсэг байгуулж 2020 оны 01 сард ажлын хэсэг байгуулж, энд Хуульчдын холбооны гишүүд буюу шүүгч, прокурор, нотариатч, өмгөөлөгч, бусад хуульчдын төлөөллийг оролцуулсан нэлээн өргөн бүрэлдэхүүнтэй ажлын хэсэг байгуулж хуулийн төслийг боловсруулсан.

Тэгээд бид энэ тал дээр маш анхааралтай, хүчин чармайлт гаргаж ажилласан. Мөн энэ хэд хэдэн удаагийн хэлэлцүүлгүүд зохион байгуулсан. Цахимаар маш олон зүйлүүдийг зохион байгуулсан гэдгийг хэлмээр байна.

Мөн энэ улс төртэй холбоотой асуудал дээр бид маш болгоомжтой ханддаг.

Нэгдүгээрт, Хуульчдын холбоо улс төрийн үйл ажиллагаа явуулдаг байгууллага биш. Бид тодорхой хэмжээгээр мэргэжлийн байр сууринаас, хууль зүйн шинжлэх ухааны үүднээс асуудалд хандаж ирсэн. Цаашдаа ч ингэж хандаж байх болно гэдгийг хэлмээр байна.

Мэдээж хэрэг Хуульчдын холбоо 6 мянга орчим гишүүнтэй учраас тэр дунд янз бүрийн байр суурьтай, янз бүрийн үзэл бодолтой хуульчид маш их байдаг. Тэгээд энэ нь мэдээжийн хэрэг улс төрчидтэй холбоотой, намын хуулийн зөвлөхийн ажил хийдэг, Их Хуралд нэр дэвшиж байгаа ч хүмүүс, олон хуульчид байдаг. 30 гаруй хүмүүс нэр дэвшсэн байдаг.

Тэгээд үүнтэйгээ холбоотойгоор бас улс төрийн янз бүрийн өнцөг, байр суурь илэрхийлсэн хуульчид байгаа. Тэгээд энэ бол цэвэр өөрийнх нь сонголтын асуудал учраас энэ хуульчийнх нь үүднээс гарсан асуудлууд бас өөрөөр яригдах байх гэж бодож байна. Энэ тал дээр Та бүхнийг ойлгоосой гэж хүсэж байна. Баярлалаа.

**С.Бямбацогт:** Баярлалаа. Гишүүд асуулт асууж, хариулт авч дууслаа.

Ш.Адьшаа гишүүн. Ш.Адьшаа гишүүн асуултаа асууя.

**Ш.Адьшаа:** Энэ Хуульчдын холбооны Б.Өнөмөнх шүүхийн хуулийн хэлэлцүүлгийн явцад бас их өөр байр суурьтай байсан л даа.

Энэ шүүхийн хууль батлах үйл явц маш их амаргүй. Монгол Улсын Үндсэн хуулийн үзэл баримтлалыг зөрчсөн, шүүх эрх мэдлийг хууль тогтоох эрх мэдэл авчирч Үндсэн хуулийн үзэл баримтлалуудыг зөрчсөн ийм хууль болсон гэдгийг тухайн үед би санал бодлоо илэрхийлж байсан.

Түүний эхний үр дагавар нь өнөөдөр гарч ирж байгаа юм. Ажлын хэсэг байгуулахын тулд нэг Байнгын хороо шийдвэр гаргаж чадахгүй хоёр өдөр дамжин хуралдаж байна. Улс төрчдийг талцуулж байна. Хооронд нь муудалцуулж байна.

Энэ ажлын хэсгийг ахалж байсан Б.Энхбаяр гишүүнд би олон удаа хэлж байсан. Олон удаа хэлж байсан. Үндсэн хууль зөрчлөө.

Улсын Их Хурлын гишүүн гэдэг бол хууль тогтоогч хууль баталдаг, хуулийн хэрэгжилтэд хяналт тавьдаг ийм үүрэгтэй төрийн төлөөлөгч биш. Энэ бол ард түмний элч. Гэтэл өнөөдөр Улсын Их Хурлын гишүүнээр шүүх эрх мэдлийн албан тушаалын томилгоог явуулах. Үүний төлөө өнөөдөр юу болж байна. Эхний завхрал энэ.

Дараагийн томилгоон дээр өчнөөн олон асуудал яригдана. Та нарын энэ өнөөдөр тэр сайхан яриад байгаа Хүний эрхийн Үндэсний Комиссыг хараат бусаар байгуулсан гэж байгаа. Хэн хэн гэдэг Их Хурлын гишүүн ямар хүнийг томилсныг мэдэж байгаа шүү.../минут дуусав/

**С.Бямбацогт:** Ш.Адьшаа гишүүн 1 минут сунгая.

**Ш.Адьшаа:** Г.Занданшатар даргыг их өмөөрч байна.

Улсын Их Хурлын гишүүн ажлын хэсэг ахална л гэж байгаа юм. Хууль зүйн байнгын хороон дарга ахална гэж байхгүй. Нэг мөсөн Г.Занданшатар дарга өөрийгөө ахална гээд тавьчихгүй яасан юм. Тэгвэл. Өчигдрийн хэрүүл маргааны суурийг тавьсан хүн Б.Энхбаяр мөн.

Тэгээд өнөөдөр энд өөрийн байр сууриа илэрхийлсэн Хуульчдын холбоо руу нь ч янз бүрийн үг хаях янзтай юм болж байгаа.

Б.Энхбаяр гишүүнд би зөвлөе. Ер нь ингээд хэрүүл маргаан битгий үүсгээд бай. Тэр хөөн хэлэлцэх хугацаа гэдэг юмыг чинь Хууль зүйн дэд сайд байхдаа баталсан шүү дээ. Тэгээд муу нэр Х.Нямбаатар, Ш.Раднаасэд хоёроор гарсан. Дэд сайд байсан. Үгүй ээ үгүй. Санал боловсруулсан байх л даа.

Тэгээд одоо өнөөдрийн.../минут дуусав/

**С.Бямбацогт:** Гишүүдээ. Та 2 минут. Нэмээд 1 минут авчихлаа. Асуулт асуусангүй. Тийм ээ. Саналаа хэлчихлээ. Та саналаа хэлчихлээ. Минутаа сунгаад саналаа хэлчихлээ шүү дээ.

Гишүүд асуулт асууж, үг гэж дууслаа.

Монголын Хуульчдын холбооноос санал болгосон Монголын Хуульчдын холбооны Ерөнхийлөгч Батсайханы Өнөмөнхийг ажлын хэсгийн бүрэлдэхүүнд оруулахыг дэмжье гэсэн томьёоллоор санал хураалт явуулъя. Санал хураалт.

Гишүүдээ. Санал хураалт.

Дахиад өргө дөө. Нэг, хоёр, гурав, дөрөв. Цахим дээр байхгүй байна уу? Энэ дэмжигдсэнгүй.

14-оос 4. Дэмжигдсэнгүй.

Монголын Өмгөөлөгчдийн холбооноос Монголын Өмгөөлөгчдийн холбооны дэд ерөнхийлөгч Мөнхбаатарын Баасанбатыг санал болгосон. Санал болгосон төлөөлөлтэй холбогдуулан асуулт асууж, үг хэлэх гишүүд нэрсээ өгнө үү. Алга байна.

Ж.Сүхбаатар гишүүн цахимаар. Ж.Сүхбаатар гишүүнд микрофон өгье.

**Ж.Сүхбаатар:** Би Өмгөөлөгчдийн холбооны Удирдах зөвлөлийн хурал 26-нд хуралдана гэж байсан. Тэгээд би өмнөх бусад хүмүүсийнх нь материалыг сонссон байсан.

Тэгээд энэ Өмгөөлөгчдийн холбоо маань Удирдах зөвлөлөө хэзээ хуралдуулав? Ямар харьцаагаар яг хэн гэж хүн гарсан бэ? Хэний албан бичигтэй наашаа ирсэн бэ гэдгийг тодруулмаар байна. Нэгдүгээрт.

Хоёрдугаарт, ерөөсөө энэ болж байгаа процесс хэрүүл маргаан биш шүү дээ. Яах вэ, хэрүүлийн юм бол маргаан дотор орсон. Өчигдөр Ж.Ганбаатар гишүүн бид хоёр маргааныхаа хажуугаар бас нэг хэрүүл хийчихсэн. Аль аль нь бас уучлал хүсэж байгаа.

Тэгэхдээ энэ Улсын Их Хурал чинь маргалддаг газар. Ил тод болж байгаа байхгүй юу. Одоо энэ Шүүхийн зөвлөл, Сахилгын хороог сонгон шалгаруулах ажил эхлэхээсээ өмнө хэн нь энэ ажлын хэсэгт орж ажиллах юм бэ гэдгийг бид өнөөдөр ил тод, нийгэмд ингээд санал бодлынхоо зөрүү, ашиг сонирхол нь ямар байгаа юм, хэн яг яаж ажиллаад байгаа юм, юунд зүтгээд байгаа юм бэ гэдэг энэ процесс чинь нөгөө ил тод, тунгалаг болно гэдэг чинь энэ шүү дээ.

Ийм учраас энэ бол эрүүл чимэглэлтэй явж байгаа юм. Манай Ш.Адьшаа гишүүн хэрүүл маргаан. Ер нь Улсын Их Хурал маргаангүй байж болохгүй шүү дээ. Хэрүүл бол тэр бүдүүлэг үг хэллэг хэрэглэж байгаа явдал нь өчигдөр бид хоёрын хэнийх нь буруу. Түүндээ бид хоёр аль аль нь уучлал хүсэж байна.

Гэхдээ энэ процесс дунд сонгогчид, одоо үүнийг үзэж байгаа, сонирхож байгаа талууд мэдээлэлтэй болж байгаа. Биднийг ямар байр суурьтай байгаа юм. Юу яриад байгаа юм. Цаана нь энэ юу байж болох вэ гэдэг мэдээлэл авах процесс явж Улсын Их Хурал өөрчлөгдөж байгаа сайн талын жишээ энэ Шүүхийн хуулийн чинь сайн тал нь энэ байхгүй юу даа. Хэзээ ийм байлаа даа. Урьд нь ийм процесс явж байгаагүй. Бүх юм хаалттай. Бид гаслаад ингээд л орхидог байсан байхгүй юу даа.

Тэгэхээр юм өөрчлөгдөж байгаагийн сайн жишээ бол энэ сонгон шалгаруулалтад орж байгаа ажлын хэсгийн гишүүдээ бид ярьж байна шүү дээ. Дараагийн удаа би Шүүхийн зөвлөл, Сахилгын хорооны тэр нэр дэвшигчдээ энэ процесс нь удаан хугацаанд үргэлжилж ярина.

Ардчилал гэдэг бол олон талт оролцоо, хяналт, мэдээлэл байхгүй юу. Тэгэхээр энэ үүднээсээ бол үүнийг сайн талыг нь олж харахгүй бол талцууллаа гэж. Үзэл бодлын хувьд талцаж болно шүү дээ. Бидыг чинь бас энэ зөрүүн дээр талцал дээр чинь шийдвэр гарна. Гол нь шийдвэр зөв болох ёстой л байхгүй юу. Гол агуулга нь. Түүнээс биш өөр.../минут дуусав/

**С.Бямбацогт:** Асуултад. Өмгөөлөгчдийн холбооноос бичиг ирсэн.

3 сарын 29-ний өдөр. 3 сарын 26-нд Удирдах зөвлөл нь хуралдсан. 3 хүн нэр дэвшсэнээс М.Баасанбат олонхын санал авсан гэсэн ийм бичиг ирээд М.Баасанбатыг дэвшүүлсэн бичгийг Өмгөөлөгчийн холбооны ерөнхийлөгч Б.Оюун-Эрдэнэ ирүүлсэн байгаа. Хариулт өгчихлөө.

Асуулт асууж, хариулт авч дууслаа.

Монголын Өмгөөлөгчдийн холбооноос санал болгосон Монголын Өмгөөлөгчдийн холбооны дэд ерөнхийлөгч Мөнхбаатарын Баасанбатыг ажлын хэсгийн бүрэлдэхүүнд оруулахыг дэмжье гэсэн томьёоллоор санал хураалт явуулъя. Санал хураалт.

12-оос 8.

Хууль зүйн үндэсний хүрээлэнгээс Хууль зүйн үндэсний хүрээлэнгийн захирал Хүрэлбаатарын Эрдэм-Ундрахыг санал болгосон байгаа.

Санал болгосон төлөөлөлтэй холбогдуулан асуулт асууж, үг хэлэх гишүүд нэрсээ өгнө үү. Ц.Мөнх-Оргил гишүүн, Х.Нямбаатар гишүүн. Тасаллаа. Ц.Мөнх-Оргил гишүүний микрофонийг өгье.

**Ц.Мөнх-Оргил:** Баярлалаа. Энэ нэр дэвшигчийг дэмжиж байгаа юм. Би түрүүний Б.Өнөмөнх дээр дэмжсэн санал өгсөн. Энэ нэг компьютер гацаад байх шиг байх юм. Миний санал дэмжсэн дээр орсон уу, оруугүй юу? Яг санал хураалт эхлэхэд л гацаад. Сүлжээ гацаад.

Баярлалаа. Тэрийг л хэлэх гэсэн юм дарга аа.

**С.Бямбацогт:** Х.Нямбаатар гишүүн.

**Х.Нямбаатар:** Би нэг юм хэлэх гэсэн юм.

Цаашид сонгон шалгаруулалтын засаглал их олон хууль тогтоомжуудад үргэлжилж явагдах байх. Жишээлбэл, Хууль зүйн үндэсний хүрээлэнгийн захирал Х.Эрдэм-Ундрах цаашид та яг ийм квотоор аливаа ажлын хэсэгт орох тохиолдолд салбарын сайддаа ядаж нэг мэдэгдэж байхыг бодоорой. Би танд хичээнгүй л хүсэж байна. Энэ бас төрийн албаны захирах захирагдах ёс гэж нэг юм бий.

Хоёр гэвэл сонгон шалгаруулалтын засаглал цаашаа жишиг тогтооход нэг тийм учир зүй тогтолтой шүү. Одоо өөрөө өөрийнхөө нэрийг бичээд л явуулсан. Би энэ дээр өнөөдөр таныг дэмжье. Цаашид энэ асуудлыг анхаарна шүү.

**С.Бямбацогт:** Гишүүд асуулт асууж үг гэж дууслаа.

Хууль зүйн үндэсний хүрээлэнгээс санал болгосон Хууль зүйн үндэсний хүрээлэнгийн захирал Хүрэлбаатарын Эрдэм-Ундрахыг ажлын хэсгийн бүрэлдэхүүнд оруулахыг дэмжье гэсэн томьёоллоор санал хураалт явуулъя. Санал хураалт.

11-ээс 8. Санал хураалтын дүнг танилцууллаа.

Монгол Улсын Хууль зүйн сургуулиас Монгол Улсын Их Сургуулийн Хууль зүйн сургуулийн эрдэмтэн, нарийн бичгийн дарга Алтангэрэлийн Бямбажаргалыг санал болгосон.

Санал болгосон төлөөлөлтэй холбогдуулан асуулт асууж, үг хэлэх гишүүд нэрсээ өгнө үү. Алга байна.

Монгол Улсын Их Сургуулийн Хууль зүйн сургуулиас санал болгосон Монгол Улсын Их Сургуулийн Хууль зүйн сургуулийн эрдэмтэн, нарийн бичгийн дарга Алтангэрэлийн Бямбажаргалыг ажлын хэсгийн бүрэлдэхүүнд оруулахыг дэмжье гэсэн томьёоллоор санал хураалт явуулъя. Санал хураалт.

11-ээс 8. Санал хураалтын дүнг танилцууллаа.

Төрийн бус өмчийн хууль зүйн сургуулиас “Шихихутаг” их сургуулийн Хувийн эрх зүйн тэнхимийн эрхлэгч Ганболдын Амаржаргаланг санал болгосон.

Санал болгосон төлөөлөлтэй холбогдуулан асуулт асууж, үг хэлэх гишүүд нэрсээ өгнө үү. Д.Ганбат гишүүнээр тасалдаа .

**Д.Ганбат:** Бид бас арай л ингээд гурилдаад байх шиг байна л даа. Энэ орж ирж байгаа хүмүүсийнхээ ядаж нэр усыг нь дуудаад, босож зогсоогоод ч юм уу, харуулаад. Бас олон түмэн хараад л сууж байгаа байх л даа. Энэ одоо хэр зөв зүйтэй шалгаруулалт болж байгаа, яаж байгаа гэдэг талаар. Тэгэхгүйгээр зүгээр нэг ёс төдий л юм болоод байх шиг байна. Нэг.

Хоёрдугаарт, энэ ажлын хэсэг байгуулах энэ дүрэм журмыг, хууль номыг бичсэн улсууд бас нэг анхаарахад бас арай л дутуу байна. Улсын Их Хурлын гишүүдийг орох боломжийг нь хангах л байх ёстой байхгүй юу. Хэн ороё гэж байгаа тэр хүмүүсийг нь бүгдийг нь оролцуулаад л явах хэрэгтэй. Одоо манай Ш.Адьшаа гишүүн, энэ Н.Алтанхуяг гишүүн энэ тэрийг оролцуулаад л явж л байвал аль болохоор л энэ юм чинь сайжраад л явна шүү дээ. Тэр талаас нь бодоорой.

Түүнээс биш одоо бараг хааж байгаа, боож байгаа юм шиг. Тийм ээ. Ингэж явж болохгүй шүү.

Нөгөө талаар түрүүн Монгол Улсын Их Сургуулиас Хууль зүйн сургуулийн эрдэмтэн нарийн бичгийн дарга А.Бямбажаргал дэвшсэн юм байна. Энэ бол болж байна.

Ер нь Монгол Улсын Их Сургууль, оюутнуудад онолын хичээл заадаг эрдэмтэд ороод явсан ийм ажлын хэсэг байгуулах нь маш зөв зүйтэй. Үүнийг дэмжиж байна.

Энэ хувийн хэвшил, хувийн сургуулиудыг бас дэмждэг. Гэхдээ сүүлийн үед эдийн засагчид, хуульчид маш их болсон. Манай малчдын ганц мөнгийг авч ядууруулж байгаа газар энэ л байна л даа. Төгсөөд ажлын байр байдаггүй.

Тэгээд “Шихихутаг” хувийн сургуулиас хүн орж ирж байгаа юм байна. Энэ хүн ямар учраас орж ирж байгаа юм бэ? Бусад хувийн сургуулиас юугаараа ялгаатай юм бэ? Яагаад заавал Шихухутаг гэж байгаа юм. Энэ хэний сургууль юм бэ? Яагаад ингээд орчхов? Энд хараат бус байна гэсэн юманд чинь ингээд л эргэлзээд эхэлж байна шүү дээ.

**С.Бямбацогт:** Д.Ганбат гишүүний асуултад хариулъя.

Шүүхийн тухай хуульд урьд өмнөх хуулиудаас нэг онцлог нь бүх процессыг маш нарийн зааж өгсөн байгаа. Өөрөөр хэлэх юм бол Шүүхийн ерөнхий зөвлөлийг хэрхэн байгуулах вэ, Шүүхийн сахилгын хороог хэрхэн байгуулах вэ. Ингэхдээ ямар процесс, процедурууд явах вэ гэдгийг маш тодорхой заасан.

Үүний дагуу 3 сарын 05-ны өдөр манай Байнгын хороо хуралдаад журмаа баталсан. Шүүхийн тухай хуульд заасан журмыг бид баталсан. Нэр дэвшлэх журмыг. Энэ журам дээр бас тодорхой оруулсан. Үүний дагуу 3 сарын 10-ны өдрөөс үйл ажиллагаа явуулж байгаа Монгол Улсын хууль тогтоомжийн дагуу магадлан итгэмжлэгдсэн эрх зүйн бакалавр, магистрын хөтөлбөрийг сүүлийн 5-аас доошгүй жил хэрэгжүүлсэн туршлагатай, хууль зүйн чиглэлээр дагнан үйл ажиллагаа явуулдаг төрийн өмчийн бус их дээд сургуулиудын төлөөллийг ажлын хэсэгт нэр дэвшүүлэхийг хүссэн зарыг бид parliament.mn цахим хуудсаар болон “Өглөөний сонин”, “Өдрийн сонин”, “Үнэн” сонин гээд сонингууд, бусад цахим хуудсанд байршуулсан.

Ингээд үндсэндээ нээлттэйгээр энэ шалгуур хангах хувийн өмчийн их дээд сургуулиудаас нэр дэвших саналаа ирүүлээч. Олон санал ирэх юм бол Байнгын хороон дээр хураагаад нэгийг нь ажлын хэсэгт авъя гэсэн бодлогоор, зорилгоор журамд заасны дагуу ингэж зар тавьсан. Харамсалтай нь “Шихихутаг” дээд сургуулиас өөр сургуулиудаас санал ирээгүй.

Тийм болохоор ганцхан ирсэн сургуулийн төлөөллийг бид санал оруулж байгаа юм. Байнгын хорооноос ажлын хэсэг оруулахаар. Ингээд санал хураалтаар л асуудлыг бид шийднэ шүү дээ. Тийм ээ.

“Шихихутаг” сургуулийг төлөөлж. Нэр дэвшигч Г.Амаржаргалан хариулах уу? Нэмж хариулт. Г.Амаржаргалан хариулъя.

**Г.Амаржаргал:** Асуултад хариулъя. Намайг Ганболдын Амаржаргалан гэдэг. “Шихихутаг” их сургуульд хөтөлбөрийн хорооны дарга, мөн Хувийн эрх зүйн тэнхимийн эрхлэгчээр ажиллаж байна.

Хувь хүний хувьд би өөрөө багш хүн. Бас хуульч хүн. Энэ холбогдох Шүүхийн тухай хууль болон журмын шаардлагуудтай танилцсан. Ингээд би өөрийнхөө хүсэлтээр нэр дэвшээгүй. Сургууль дотоод зохион байгуулалтын хүрээнд хуралдаж нэр дэвшүүлэх саналыг надад өгсөн байгаа.

Холбогдох хууль, журмын дагуу төрийн бус өмчийн их сургуулиудын буюу үүний цаана шүүгч, хуульч, мэргэжилтэн бэлтгэдэг эрх зүйн боловсролын сургалтын байгууллагыг төлөөлж, багш нарыг төлөөлж нэр дэвших ийм боломжийг олгож байгаа юм байна гэж ойлгосон.

Энэ хүрээнд холбогдох тодорхойлолт, материалуудаа бүрдүүлээд шаардлага хангасан гэж сургууль дүгнэсэн байх. Сургуулийн байр суурийг би өмнөөс нь төлөөлж эхлэх эрхгүй гэж бодож байна.

Хувь нэр дэвшигчийн хувьд ийм хариулт хэлэх байна. Энэ хуралд сургууль маань нэр дэвшүүлсэн учраас төлөөлөөд сургуулийн захирал оролцож байгаа.

Сургуулийн байр суурийг холбогдох хүнээс асууж тодруулах нь зөв байх гэж бодож байна. Баярлалаа.

**С.Бямбацогт:** Д.Ганбат гишүүн тодруулъя.

**Д.Ганбат:** Ерөнхийдөө ганцхан сургууль нэр дэвшүүлсэн юм байна гэж ойлголоо.

Тэгээд байгаа сургуулиас нь авсан юм байна. Гэхдээ би асуусан. Би дэмжиж байгаа. Хувийн хэвшлийг би ч дэмждэг, манай нам ч дэмждэг. Гэхдээ асуухдаа бол сая энэ хэний сургууль юм бэ гэж асуусан. Тэр асуултдаа хариулт авчихмаар байна. Нэг.

Хоёрт нь, энэ сургуулийг төгссөн төгсөгчид маань хэр ажлын байранд очдог юм бэ? Хэр олон төгсөгчид төгсөөд ямаршуухан ажлын байранд яаж очоод байна вэ гэдгийг л асуусан юм л даа. Тэгээд бид товч тодорхой хариулт өгч, авч сурмаар байна шүү. Бас.

**С.Бямбацогт:** Д.Ганбат гишүүн үг хэлчихлээ. Тэгээд цаашдаа бас анхаарах ёстой байх. Хэдүүлээ.

Төрийн бус өмчийн хууль зүйн сургуулиас санал болгосон “Шихихутаг” их сургуулийн Хувийн эрх зүйн тэнхимийн эрхлэгч Ганболдын Амаржаргаланг ажлын хэсгийн бүрэлдэхүүнд оруулахыг дэмжье гэсэн томьёоллоор санал хураалт явуулъя. Санал хураалт. Цахимаар хэд байна?

11-ээс 9. Санал хураалтын дүнг танилцууллаа.

Ажлын хэсгийн бүрэлдэхүүнд санал болгосон төлөөлөл нэг бүрээр хэлэлцэж санал хураалт явуулж дууслаа.

Сая 10 нэр дэвшигч дээр санал хураалт явуулсан. Үүнээс манай хууль болон журмын 6.6-д заасны дагуу ажлын хэсгийн гишүүнд санал болгосон төлөөллийг Байнгын хорооны хуралдаанд нэг бүрчлэн хэлэлцэж тогтоол гаргана. Ажлын хэсгийн гишүүнд санал болгосон хүн нь энэ журмын 6.5-д заасан шаардлагыг хангаагүй гэж үзэн Байнгын хорооны хуралдаанд оролцсон гишүүдийн олонхын саналыг аваагүй бол санал болгох эрх бүхий байгууллага ажлын хоёр өдрийн дотор өөр хүний нэрийг ажлын хэсэгт оруулахаар Байнгын хороонд ирүүлнэ гэсэн байгаа.

Тийм болохоор сая Хуульчдын холбооноос ирүүлсэн Б.Өнөмөнх олонхын дэмжлэг аваагүй учраас Хуульчдын холбоо ажлын хоёр хоногийн дотор төлөөллөө санал болгож Байнгын хороонд ирүүлэхийг хүсье.

Ингээд “Ажлын хэсэг байгуулах тухай” Байнгын хорооны тогтоолыг Та бүхэнд уншиж танилцуулъя.

Монгол Улсын Их Хурлын Байнгын хорооны тогтоол.

Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүнийг сонгон шалгаруулах ажлын хэсгийн бүрэлдэхүүнийг батлах тухай. Монгол Улсын Шүүхийн тухай хуулийн шинэчилсэн найруулгын 77 дугаар зүйлийн 77.1.6, 77.2 дахь хэсэг, Монгол Улсын Их Хурлын тухай хуулийн 25 дугаар зүйлийн 25.6 дахь хэсэг, Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүнийг сонгон шалгаруулах журмын 6.1, 6.2 дахь хэсгийг үндэслэн Хууль зүйн байнгын хорооноос ТОГТООХ нь:

1.Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүнийг сонгон шалгах ажлын хэсгийг дараах бүрэлдэхүүнтэй байгуулсугай.

Ажлын хэсгийн ахлагч С.Бямбацогт Улсын Их Хурлын гишүүн, ажлын хэсгийн гишүүд С.Далхаасүрэн Улсын Их Хурал дахь Монгол Ардын Намын бүлгийн Ажлын албаны дарга, Д.Батдорж Улсын Их Хурал дахь Ардчилсан намын бүлгийн даргын зөвлөх, Б.Энхболд Хүний эрхийн Үндэсний Комиссын гишүүн, Б.Баасандорж Хууль зүй, дотоод хэргийн яамны Төрийн нарийн бичгийн дарга, Б.Саруул Монгол Улсын Ерөнхийлөгчийн Тамгын газрын дэд дарга, Х.Эрдэм-Ундрах Хууль зүйн үндэсний хүрээлэнгийн захирал, М.Баасанбат Монголын Өмгөөлөгчдийн холбооны дэд ерөнхийлөгч, А.Бямбажаргал Монгол Улсын Их Сургуулийн Хууль зүйн сургуулийн эрдэмтэн нарийн бичгийн дарга, Г.Амаржаргалан “Шихихутаг” их сургуулийн Хувийн эрх зүйн тэнхимийн эрхлэгч, ажлын хэсгийн нарийн бичгийн дарга М.Үнэнбат Хууль зүйн байнгын хорооны ахлах зөвлөх.

2.Шүүхийн ерөнхий зөвлөлийн болон Шүүхийн сахилгын хорооны шүүгч бус гишүүнийг сонгон шалгаруулах ажлыг холбогдох хууль тогтоомжид заасны дагуу зохион байгуулж, нэр дэвшигчийг Хууль зүйн байнгын хороонд танилцуулах танилцуулахыг ажлын хэсэг С.Бямбацогтод даалгасугай.

Тэгээд Хуульчдын холбооноос хоёр хоногийн дотор нэг хүн ирэхээр нэмээд тогтоолдоо нэмэлт оруулаад ингээд явчихна.

Тогтоолын төслийг баталъя гэсэн томьёоллоор санал хураалт явуулъя. Санал хураалт.

11-ээс 9. Тогтоолын төсөл батлагдлаа.

Дараагийн асуудалд орно.

***Хоёр.“Ажлын хэсэг байгуулах тухай” Байнгын хорооны тогтоолын төсөл /****Хууль зүйн туслалцааны тухай хуулийн төсөл болон хамт өргөн мэдүүлсэн хуулийн төслүүдийг Байнгын хорооны болон чуулганы*

*нэгдсэн хуралдаанд хэлэлцүүлэх бэлтгэл хангах, санал, дүгнэлтийн төслийг боловсруулах үүрэг бүхий****/***

Ажлын хэсэг байгуулах тухай. Хууль зүйн туслалцааны тухай хуулийн төсөл болон хамт өргөн мэдүүлсэн хуулийн төслүүдийг Байнгын хорооны болон чуулганы нэгдсэн хуралдаанд хэлэлцүүлэх бэлтгэл хангах, санал, дүгнэлтийн төслийг боловсруулах үүрэг бүхий ажлын хэсгийг байгуулъя.

Тогтоолын төсөл Та бүхэнд тараасан байгаа. Тогтоолын төсөлтэй холбогдуулан асуух асуулттай гишүүд байна уу? Алга байна. Үг хэлэх гишүүд байна уу? Алга байна.

Ажлын хэсгийн ахлагчаар саналтай гишүүд байна уу? Ажлын хэсгийн ахлагчаар ажиллах саналтай. Цахимаар гишүүдээс. Ц.Сандаг-Очир гишүүн, Ц.Мөнх-Оргил гишүүн, Ж.Сүхбаатар гишүүн. Өөр хэн байна? Ц.Сэргэлэн гишүүн. Б.Дэлгэрсайхан гишүүн үү? Ахлагч байхгүй юу? Тийм ээ. Тэгвэл Ц.Мөнхцэцэг гишүүн ахлах уу? Б.Дэлгэрсайхан гишүүн ахалъя.

Байнгын хорооны тогтоолыг баталъя гэсэн томьёоллоор санал хураалт явуулъя. Санал хураалт.

11-ээс 9.

Хууль зүйн туслалцааны тухай хуулийн ажлын хэсэг Б.Дэлгэрсайхан гишүүнээр ахалж байгуулагдлаа.

Байнгын хорооны хуралдаанаар хэлэлцэх асуудал дууссан тул өнөөдөр байнга хуралдаан хаасныг мэдэгдье.

Идэвхтэй оролцсон гишүүддээ баярлалаа. Жоохон соёлтой мэтгэлцэцгээж ээ. Бүгдээрээ авсан жоохон эмоци тарцгаая аа

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Ц.АЛТАН-ОД